**JEGYZŐKÖNYV**

**a Zala Megyei Közgyűlés 2012. február 7-ei üléséről**

**Az ülés helye**: Megyeháza Deák Ferenc terme

**Jelen vannak**: Dr. Fekete Zoltán, Fodor Márk, Góra Balázs, Horváth Zoltán, Lelkó Tamás, Manninger Jenő, Pácsonyi Imre, Dr. Pál Attila, Pálinkás Róbert, Vajda László, Veér Miklós, Völgyi Zoltán, Zsuppányi Gábor, a közgyűlés tagjai, Dr. Mester László főjegyző, Dr. Györke Gyöngyi aljegyző, Bottlik Barbara jegyzőkönyvvezető

**Manninger Jenő**, a közgyűlés elnöke köszönti a Zala Megyei Közgyűlés ülésén megjelenteket, képviselőket, meghívottakat és a sajtó munkatársait. Az ülést 14,11 órakor megnyitja. Megállapítja, hogy az ülés határozatképes, mivel a megválasztott 15 közgyűlési képviselőből a jelenléti ív szerint 13 fő jelen van. Távolmaradását előzetesen jelezte Péntek László és Sáringer-Kenyeres Tamás.

A közgyűlés napirendjeit tartalmazó írásos meghívót és előterjesztéseket valamennyien kézhez kapták. Javaslatot tesz újabb napirendi pont felvételére aképpen, hogy a meghívóban szereplő 12. napirendi pont megtárgyalását követően a Közgyűlés „A Pannon Novum Nyugat-dunántúli Regionális Innovációs Nonprofit Kft. társasági szerződésének módosítása” című előterjesztést tárgyalja a 13. napirendi pontban. Az ezt követő napirendi pontok számozása értelemszerűen változik. Kérdezi, van-e képviselőknek bármilyen javaslata a napirendi pontok megváltoztatására, vagy új napirendi pont felvételére?

Ilyen javaslat nem volt.

Kéri szavazzanak az előbb említett, a meghívóban nem szereplő napirendi javaslat napirendre vételéről és ennek megfelelően a módosított tárgysorozat elfogadásáról.

**Kéri, először szavazzanak a napirendre vételről. Aki egyetért, kéri, igennel szavazzon.**

***Megállapítja, hogy a közgyűlés az előterjesztés napirendre vételére irányuló javaslatot 13 igen szavazattal egyhangúlag elfogadta.***

**Kérem, szavazzunk a mai ülés módosított tárgysorozatának elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a mai ülésének napirendi pontjait és azok tárgyalási sorrendjét 13 igen szavazattal egyhangúlag elfogadta, és az alábbi határozatot hozta:***

**5/2012. (II.7.) KH**

A Zala Megyei Közgyűlés az elnök által előterjesztett napirendet elfogadja azzal, hogy 13. napirendi pontként napirendjére tűzi „A Pannon Novum Nyugat-dunántúli Regionális Innovációs Nonprofit Kft. társasági szerződésének módosítása” című előterjesztést.

1. **Elnöki beszámoló. Jelentés a lejárt határidejű határozatokról**

**Manninger Jenő**: Az előterjesztést valamennyien kézhez kapták. Kérdezi a képviselőcsoportok vezetőit, képviselőket, kívánnak-e hozzászólni?

Nem kívánt hozzászólni senki.

**Kéri, szavazzanak a határozati javaslat elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:***

**6/2012. (II.7.) KH**

A Zala Megyei Közgyűlés az elnöki beszámolót és a lejárt határidejű határozatokról szóló jelentést elfogadja.

Határidő: azonnal

Felelős: Manninger Jenő, a közgyűlés elnöke

1. Beszámoló a bizottságok átruházott hatáskörben hozott döntéseiről

**Manninger Jenő**: Az előterjesztést valamennyien kézhez kapták. A tegnapi napon a szakbizottságok ülésein újabb átruházott hatáskörben hozott döntések születtek, vagyis a már megküldött előterjesztés kiegészítésre került, mely kiegészítés a közgyűlést megelőzően kiosztásra került. A kiegészítés a határozati javaslatot is módosítja. A vitát az előterjesztés felett megnyitja. Kérdezi, van-e hozzászólás?

Hozzászólás nem volt.

**Kéri, szavazzanak a kiegészített előterjesztésben szereplő határozati javaslat elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a kiegészített előterjesztésben szereplő határozati javaslatot 13 igen szavazattal egyhangúlag elfogadta, és az alábbi határozatot hozta:***

**7/2012. (II.7.) KH**

A Zala Megyei Közgyűlés a bizottságok átruházott hatáskörben hozott döntéseiről szóló beszámolót elfogadja.

Határidő: azonnal

Felelős: Manninger Jenő, a közgyűlés elnök

1. **RENDELET-TERVEZET A ZALA MEGYEI ÖNKORMÁNYZAT 2011. ÉVI KÖLTSÉGVETÉSÉNEK MÓDOSÍTÁSÁRA**

**Manninger Jenő:** Az előterjesztést a bizottságok megtárgyalták és a rendelet-tervezetet elfogadásra javasolták. A könyvvizsgáló a rendeletmódosítással egyetért. A vitát az előterjesztés felett megnyitja. Kérdezi, van-e hozzászólás?

Hozzászólás nem volt.

**Kéri, szavazzanak a rendelet-tervezet elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a rendelet-tervezetet 10 igen, 2 nem, 1 tartózkodó szavazattal elfogadta, és a következő rendeletet hozta:***

**2/2012. (II.8.) ÖR**

1. RENDELET-TERVEZET A ZALA MEGYEI ÖNKORMÁNYZAT 2012. ÉVI KÖLTSÉGVETÉSÉRŐL

Manninger Jenő: Az előterjesztést a bizottságok megtárgyalták és a rendelet-tervezetet elfogadásra javasolták. A rendelet-tervezetet a két megyei nemzetiségi önkormányzat is véleményezte. A könyvvizsgálói vélemény a testületi ülést megelőzően kiosztásra került. A vitát az előterjesztés felett megnyitom. Kérdezi, van-e hozzászólás?

**Manninger Jenő**: Amíg gondolkodnak, tájékoztatja a 2012-es költségvetésről a teremben jelenlévőket. Ettől az évtől a megyei önkormányzat költségvetése teljesen más szerkezetben valósul meg, hiszen mások a feladatok. Nagyságrendileg kisebb az összeg, mint az látható, melynek oka, hogy nem tartoznak bele azok az intézményi költségvetési kiadások, melyek a korábbi években (oktatási, szociális, egészségügyi és egyéb más szektor). A parlamenti költségvetésből részesedtek a megyei önkormányzatok, mely részben a megyék közti nagyság alapján, részben egyenes arányban került elosztásra a megyék között, így 221 millió forintot kap a megyei önkormányzat az országgyűlés költségvetéséből. A további beszámolókban is olvasható, az átalakítás megtörtént. Ez az összeg képes fedezni a köztisztviselő dolgozók bérét, a közgyűlések költségeit és a közvetlen dologi kiadásokat. Ugyanakkor a megyei önkormányzat várható feladatainak ellátása, elkészítése – úgy mint, megyei területfejlesztési koncepció elkészítése, hulladékgazdálkodási, környezetvédelmi koncepciót is beleértve, melyeket egy másik napirendi pontban tárgyalunk – több pénzt igényelnek. Bár ebben részt vesznek a hivatalban dolgozó szakemberek is, ezek nyilván külső erőforrásokat is igényelnek, hiszen nem reális elvárás egy köztisztviselőtől, hogy saját maga készítsen el egy hulladékgazdálkodási tervet, melyet arra szakosodott cégek szoktak elvégezni. Itt az önkormányzatoknak együtt kell működni, tehát van esély arra, hogy ezekhez a forrásait is közös pályázatokból teremtsük meg, illetve a tartalékban képzett összegekből. Azért kellett a tartalékban jelentős összegeket megjeleníteni, mert ezeknek a sorsa néhány tételnél még nem teljesen lezárt, hiszen itt az átalakítás során lévő tételekről, különböző projektek előfinanszírozásáról van szó. Ha megszületnek az ezzel kapcsolatos döntések, akkor tudják véglegesíteni, ezért a tartalékra nem terveztek feladatot. Azokra az egyéb összegekre, melyek térségfejlesztésre folynak be, feltétlenül számolniuk kell, hogy a feladatokat megvalósítsák. Rendkívül takarékosan működik az önkormányzat, részben a köztisztviselői gárda kialakítása, részben a bizottságok számának csökkentése eredményeképpen, valamint, hogy az önkormányzaton belül a kötelezően, azaz törvény által meghatározott vezetői szinteken kívül egyéb vezetői szint nem került meghatározásra. Ezzel béroldalról tudnak elérni megtakarításokat, vagyis, hogy a meglévő vezetők – elnök, alelnök, főjegyző, aljegyző tisztségviselők – egyben az osztályvezetői feladatokat is ellátják. Ez így ésszerű is, mivel a létszám ezt lehetővé teszi. Ezekkel a megtakarításokkal van lehetőség a dologi költségek finanszírozására. Amennyiben a jövőben a várható feladatok növekednek, egyéb forrásokra is szükség lesz, de ez később valószínűsíthető. A jelenlegi feladatainkat – melyek részben a jogutódlásokból (Regionális Fejlesztési Tanács, Zala Megyei Területfejlesztési Tanács) is áll – el tudják végezni. A decentralizált alapoknak a 2006 utáni bírálatát és munkáját továbbra is a Regionális Fejlesztési Ügynökség végzi, mely egy igen komoly munka. Amennyiben ezt is a hivatalnak kellene ellátnia, itt is bérköltség jelentkezne. A szerződésmódosításokat a megfelelő rend szerint a megyei önkormányzat fogja megtárgyalni. Kérdezi, van-e hozzászólás, vélemény?

Hozzászólás nem volt.

**Kéri, szavazzanak a rendelet-tervezet elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a rendelet-tervezetet 9 igen és 4 tartózkodó szavazattal elfogadta, és az alábbi rendeletet hozta:***

**3/2012. (II.8.) ÖR**

Manninger Jenő: megjegyezte, hogy a tartózkodás nyilván azt jelenti, hogy az összeg kevés, de jól osztották el.

Góra Balázs: Honnan tudja Elnök úr, hogy ők tartózkodtak?

Manninger Jenő: A szavazás nyílt volt és a kormánypárti képviselők jelezték, hogy elfogadják a költségvetést.

1. RENDELET-TERVEZET A ZALA MEGYEI KÖZGYŰLÉS SZERVEZETI ÉS MŰKÖDÉSI SZABÁLYZATÁNAK MÓDOSÍTÁSÁRÓL

Manninger Jenő: Az előterjesztést valamennyi bizottság megtárgyalta és egyhangúlag egyetértett az előterjesztés közgyűlés elé terjesztésével. A vitát megnyitom. Kérdezi a képviselőcsoportok vezetőit, van-e hozzászólás?

Hozzászólás nem volt.

**Manninger Jenő:** Az előterjesztés rendelet-tervezetet és határozati javaslatot is tartalmaz, melyekről külön szavaznak.

**Kéri, elsőként szavazzanak a rendelet-tervezet elfogadásáról. Aki egyetért, kéri, igennel szavazzon.**

***Megállapítja, hogy a közgyűlés 13 igen szavazattal a rendeletet egyhangúlag megalkotta.***

**Manninger Jenő:** Ezt követően kéri a közgyűlést a határozati javaslat elfogadására.Az SZMSZ 33. § (6) bekezdése szerint személyi jellegű döntéseknél egyenként kell szavazni a jelöltről/jelöltekről, kivéve, ha ettől eltérő ügyrendi javaslat kerül elfogadásra.Ügyrendi javaslattal él a szavazást illetően. Személyi döntésekről van szó, ezért javasolja, hogy a jelöltekről ne egyenként, hanem együtt szavazzanak.

**Aki az ügyrendi javaslattal egyetért, kéri, igennel szavazzon.**

***Megállapítja, hogy a közgyűlés 13 igen szavazattal egyhangúlag elfogadta, hogy a bizottsági tagokról együtt szavaz.***

**Kéri, szavazzanak a határozati javaslat elfogadásáról, vagyis arról, hogy a közgyűlés a Térségfejlesztési Bizottság közgyűlési tagjának Góra Balázst, nem közgyűlési tagjának Fertig Istvánt 2012. március 1-jei hatállyal megválasztja. Kéri, aki ezt támogatja, szavazzon igennel.**

***Megállapítja, hogy a közgyűlés 11 igen szavazattal és 1 tartózkodással a határozati javaslatot elfogadta, és az alábbi rendeletet és határozatot hozta:***

**4/2012. (II.8.) ÖR**

**8/2012. (II.7.) KH**

A Zala Megyei Közgyűlés a **Térségfejlesztési Bizottság**

a) közgyűlési tagjának Góra Balázst,

b) nem képviselő tagjának Fertig Istvánt

2012. március 1-i hatállyal megválasztja.

Határidő: 2012. március 1.

Felelős: Manninger Jenő, a közgyűlés elnöke

Ezek után a Térségfejlesztési Bizottság új nem képviselő tagjának eskütételére kerül sor.

**Manninger Jenő:** Kéri, álljanak fel és a megválasztott nem képviselő bizottsági tag, Fertig István fáradjon a pulpitus elé, és mondja utána az eskü szövegét!

Fertig István az esküt letette.

**Manninger Jenő:** Kéri, az előzetesen kiosztott esküokmányt szíveskedjen aláírni és a Hivatal munkatársának leadni!

1. TÁJÉKOZTATÓ A MEGYEI ÖNKORMÁNYZATOK KONSZOLIDÁCIÓJÁNAK VÉGREHAJTÁSÁRÓL

Manninger Jenő: Az előterjesztést valamennyi bizottság megtárgyalta és egyetértett az előterjesztés közgyűlés elé terjesztésével. Kérdezi, van-e hozzászólás?

Hozzászólás nem volt.

**Manninger Jenő**: Megköszönte mindazok munkáját, akik ebben a folyamatban részt vettek, hiszen igen komoly munkáról volt szó. Elsősorban a hivatal vezetőinek és munkatársainak, de minden intézménynek, amely az elmúlt év végén részt vett ebben a folyamatban. Lényeges, hogy sikerült megoldani, hogy az önkormányzati intézmények továbbra is működnek és – noha az elmúlt 6-8 évben olyan elvonások voltak, amelyek a működést nehezítették – nem került sor arra, hogy intézményben bért vagy dologi költségeket ne tudtak volna kifizetni. Ahogy a tájékoztatóban is van, elérték, hogy év végén minden, korábban a megyei önkormányzathoz tartozó intézménynél lejárt idejű tartozás nem volt. Gyakorlatilag tiszta lappal fordultak az intézmények. Ezt különösen a megyei kórházban tartja igen fontos eredménynek. Ehhez hozzá kellett járulnia az önkormányzatnak is, de erre volt felhatalmazása a megyének. Vagyis kormányzati szinten is támogatták, hogy ha erre tartaléka van az önkormányzatnak, akkor ezeket a számlákat rendezheti belőle. De az önkormányzat maga is megtett mindent, például a pénzek átcsoportosításával, hogy ezek a viszonyok rendezve legyenek. Az idők folyamán ez biztosan feledésbe merül, de szerinte ez lényeges dolog, hogy az önkormányzat eme ciklusát úgy tudták lezárni, és átadni az intézményeket a kormányzatnak, hogy a működőképességük biztosítva volt, adósságuk nem maradt, és az állam azokat a fejlesztésre felvett adósságokat konszolidálta, melyekkel a megye tartozott. Kérdezi, van-e kérdés, hozzászólás?

Hozzászólás nem volt.

**Kéri, szavazzanak a tájékoztató elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a tájékoztatót 10 igen és 3 nem szavazattal elfogadta, és a következő határozatot hozta:***

**9/2012. (II.7.) KH**

A Zala Megyei Közgyűlés a megyei önkormányzat konszolidációjának végrehajtásáról készített tájékoztatót elfogadja.

Határidő: azonnal

Felelős: Manninger Jenő, a közgyűlés elnöke

1. A ZALA MEGYEI ÖNKORMÁNYZAT 2012. JANUÁR 1. NAPJÁTÓL ELLÁTANDÓ FELADATAI

Manninger Jenő: Az előterjesztést valamennyi bizottság megtárgyalta és egyhangúlag egyetértett az előterjesztés közgyűlés elé terjesztésével. Az előterjesztésben összefoglalták, hogy az elmúlt év végén elfogadott törvénymódosítások következtében, melyek azok a területek, amelyeken a megyei önkormányzatnak feladatai vannak, ezek igen széleskörűek, de később még pontosíthatóak. Sok olyan területrendezési és –fejlesztési feladat van, amelyben együtt kell működni más, elsősorban helyi önkormányzatokkal. Ezeknek az eljárási rendjét ki fogják dolgozni. Felhívja a figyelmet, hogy az egyik legfontosabb feladat a hulladékgazdálkodással való foglalkozás, természet- és környezetvédelmi koncepciók elkészítése lesz. Ezek új kihívást jelentenek az önkormányzatnak. Kétségtelen, hogy maradtak olyan feladatok az önkormányzatnál, melyek korábban is itt voltak, pl.: a választásokkal, vagy a kisebbséggel kapcsolatos feladatok. Az új térségfejlesztési feladatokat az új konzultációs fórumok formájában lehet majd megvalósítani. Ezek a feladatok rendkívül sokrétűek, nyilván lesz felkészülési időszak. Hangsúlyozza, hogy a Regionális Fejlesztési Tanács és a Zala Megyei Területfejlesztési Tanács is megszűnt. Zala megye számára nem hátrányos, inkább előnyös a regionális elvről a megyei fejlesztési tervre való áttérés. Ez nem valamilyen személyes érzelmi kérdés – természetesen lehetne az is, hiszen Zala megyét pártoljuk –, hanem egyszerűen a statisztikákból adódik, hogy ma a régió a fejlett régiók közé tartozik, ezért relatíve kevesebb pénzt kap, mint az ország többi területe. Mondhatjuk, hogy bizonyos alföldi régiókba több mint kétszer annyi regionális programra jutó forrás van, ugyanakkor a Nyugat-dunántúli régión belül nem működik még egy olyan kiegyenlítő mechanizmus, mely a kevésbé fejlett részt támogatná. Így Zala megye és részben Vas megye is Győr-Moson-Sopron megyéhez képest szerényebb növekedéssel és gazdasági eredményekkel rendelkezik. Az önkormányzat területfejlesztési célja részben az, hogy a Bécs-Pozsony és Győr-Budapest tengelyt – hiszen Mosonmagyaróvár is rendkívül erőteljesen növekszik – részben elfordítsa, kibővítse dél felé, és a térségfejlesztési eszközök Zala megyét is egy hasonló növekedés felé indítsák meg. Ezeket a célokat szolgálhatják a regionális pénzek. Erre elsősorban a következő uniós ciklusban lehet sort keríteni, hiszen a jelenlegi uniós ciklusban már gyakorlatilag a regionális akcióprogramok megfogalmazódtak, ezeknek a keretei adottak. Azért jelenleg is jelentős forrásokat nyernek el a Zala megyei vállalkozások – ezekről be is számoltak – mind a turisztikai szolgáltatásokban, mind pedig a gazdaságfejlesztési programokban, de erről egy másik napirend alkalmával beszélnek majd. A törvénybe bekerült végül is, hogy vidékfejlesztési feladatokkal a megyei önkormányzatok is foglalkoznak majd, ennek a kidolgozása is folyamatban van. De ez is rendkívül fontos lenne, hogy a megyei önkormányzatok jobban, közvetlenül bekapcsolódhassanak ezekbe a forráselosztásokba, amelyeket jelenleg elsősorban országos szinten, vagy bizonyos helyi szerveződések szintjén lehet elosztani.

Kérdezi, van-e valakinek a feladatokkal kapcsolatban kérdése?

**Kéri, szavazzanak a határozati javaslat elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:***

**10/2012. (II.7.) KH**

A Zala Megyei Közgyűlés a Zala Megyei Önkormányzat 2012. január 1. napjától ellátandó feladatairól készített előterjesztést elfogadja.

Határidő: azonnal

Felelős: Manninger Jenő, a közgyűlés elnöke

**Manninger Jenő:** Megköszöni a támogatást, hiszen úgy tűnik mindenki örül az új feladatoknak.

1. TÁJÉKOZTATÓ A MEZŐGAZDASÁGI ÉS VIDÉKFEJLESZTÉSI HIVATAL ZALA MEGYEI KIRENDELTSÉGE MŰKÖDÉSÉRŐL

Manninger Jenő: Köszönti Horváth Zoltán urat, a Mezőgazdasági és Vidékfejlesztési Hivatal Zala Megyei Kirendeltségének vezetőjét. Az előterjesztést valamennyien kézhez kapták. Az előterjesztést a Térségfejlesztési Bizottság megtárgyalta és egyetértett az előterjesztés közgyűlés elé terjesztésével. Felkéri Horváth Zoltán urat, hogy az előterjesztést röviden egészítse ki, hiszen úgy gondolja, hogy különösen a későbbiekben fontos lesz a közgyűlés tagjai számára, hogy megismerhessék ezt a talán a nyilvánosság számára kevéssé ismert területet, hogy milyen komoly uniós forrásokkal lehet segíteni a különböző ágazatok szerepét a megyében.

**Horváth Zoltán:** Tisztelt Elnök Úr, Alelnök Urak, Főjegyező Úr! Tisztelt Közgyűlés! Köszöni a lehetőséget és a meghívást, hogy a hivatal tevékenységéről röviden számot adhat – hiszen még 20 napirend van hátra. Kiegészítve Elnök úr bevezető szavait, azért is tartja fontosnak megjelenni a megye képviselői előtt, hiszen a mai költségvetési helyzetben nemcsak kis hazánkban, hanem Európa és világszerte egyre nagyobb szerepe van a támogatásoknak, a pályázati forrásoknak. Úgy látják, hogy a vállalkozóknak, a pályázóknak, a gazdálkodóknak a saját tőkéjük, önerejük egyre kevesebb, tehát a támogatások szerepe felértékelődik, így a Mezőgazdasági és Vidékfejlesztési Hivatal is, mint uniós kifizető ügynökség a Nemzeti Fejlesztési Ügynökséggel együtt próbál ezen a területen előrébb lépni. Fiatal hivatalról van szó. A SAPARD hivatal bizonyára sokak számára ismerősen cseng, ennek az alapjain, illetve az agrárintervenciós központ összeolvadásával 2003-ban alakult meg a hivatal. Egyébként a kirendeltségük is fiatal, hiszen az átlag életkor nem éri el a 37 évet, tehát egy fiatal csapat dolgozik itt Egerszegen. Önálló jogi személyiséggel rendelkező központi költségvetési szerv, a Vidékfejlesztési Miniszter közvetlen felügyelete alatt. A hivatal minden megyében képviselteti magát, 19 megyei kirendeltséggel rendelkezik, ezek közül 7 regionális illetékességgel is rendelkezik. Ez nem közjogi értelemben vett régiós szerep, ez csak és kizárólag a feladatvégzésre vonatkozik. Előadásában ki fog térni, hogy a gyakorlatban ez annyit jelent csupán, hogy a pályázatoknak egy bizonyos részét – Vas és Győr-Moson-Sopron megyét tekintve – ők kezelik, vagyis hozzájuk kell benyújtani, ők ügyintézik, és az egész folyamatot ők kezelik. Ez egyébként a vidékfejlesztés és beruházási támogatásokra vonatkozik. A normatív, garanciális, közvetlen támogatásokat minden megye a saját állományával intézi. Most a létszámleépítést követően, ami náluk is volt, országosan mintegy 1600 fő dolgozik a hivatalban, ebből a Zala megyei kirendeltségen most 75 főre csökkent a létszám. Két alapvető törvény határozza meg a működésüket, az egyiket csak MVH törvénynek nevezik – ez a 17/2007. évi törvény – és a közigazgatási eljárási törvény – a KET – ami háttér törvényként az MVH törvényt kiegészítendő kerül be a hivatal eljárási rendjébe és alkalmazásába. Visszatérve a kirendeltségi leosztásokra, a térképen is jól látni, egy dolgot emelne ki. A speciális szerep nemcsak a regionalizáció MVH-n belüliségében van, hanem hogy Zalaegerszeg a régióközpont. Ennek gyakorlatilag az az egyszerű oka, hogy a SAPARD hivatalokra alakultak és a SAPARD hivatal Zalaegerszegen volt, ezt nem változtatták meg az akkori döntéshozók, így maradhatott Zalaegerszeg a régióközpont. Feltett egy organigramot, és az MVH felépítéséről beszélt. Lehet látni a táblázaton, hogy rengeteg szervezeti egység van – ez az MVH központja Budapesten. Ők a jobb alsó sarokban lévő zöld mezőben vannak – az összes megyei kirendeltség. Tehát gyakorlatilag ez is felvázolja, szemlélteti, hogy az MVH egy kifejezetten hierarchikus, koncentrált szervezet, nagyon erős elnöki mandátummal. Az MVH elnöke viszonylag kevés munkáltatói jogkört ad le a kirendeltség-vezetőknek. Azt bátran állítja, hogy az összes megyei hatóság és hivatal vezetője közül az MVH kirendeltség-vezetőjének van a legkevesebb jogosítványa, munkáltatói jogkörben alig egy-kettő. Sem felmentési jogkör, sem bér-, sem humánpolitika, sem gazdálkodás – minden Budapesten van. Nekik a feladat-végrehajtásban van szerepük, minden egyéb Budapesten van. Néhány gondolat arról, hogy az MVH milyen pénzügyi alapokat kezel. Ugye a Regionális Fejlesztési Ügynökség operatív programokban dolgozik, korábban az MVH elődje, a SAPARD hivatal is operatív programmal, az agrárfejlesztési operatív programmal dolgozott, illetve a SAPARD programmal. Ezek lezárultak, most már csak a működtetési időszak végét járják. Uniós alapokból keletkező források kezelését végzik, ez alapvetően a Európai Mezőgazdasági Garancia Alap és az Európai Mezőgazdasági Vidékfejlesztési Alap, illetve megemlítené még az Európai Halászati Alapot is, melynek esetünkben nincs nagy jelentősége. Nemzeti támogatásaik is vannak, de ennek mértéke elenyésző, egyrészt az uniós közös agrárpolitika révén, vagyis nincs a tagállamnak erre nagy mozgástere, másrészt a költségvetési helyzet is eléggé determinált, így egyre inkább az uniós források kerülnek előtérbe. Még egy dia, hogy még egyértelműbb legyen, hogy szétválasszák a két alapvető támogatási típust. A Garancia Alapból alapvetően nem pályázati típusú pályázatok érkeznek, legnagyobb a területalapú támogatás, tehát normatív alapon, ha valakinek van egy szántóföldje, azt műveli, akkor gyakorlatilag jogosult a támogatásra, tehát nem kell külön pályázni, nem kell külön bírálni, nincs pontozás, normatívan, alanyi jogon megkapja rá a támogatást. A másik oldalon a Vidékfejlesztési Alap – itt vannak a pályázatok, a pontozás, itt alapvetően beruházási támogatásokról és vidékfejlesztési támogatásokról beszélünk, de erről a későbbiekben még néhány szót ejtene. Hogy valamilyen kép alakuljon ki az összes intézkedéstípusról – a teljesség igénye nélkül – párat felsorolt: kizárólag a hazai költségvetésből finanszírozott belpiaci intézkedéseknél talán sokak számára ismert az iskolatej, iskolagyümölcs program, vagy a méztermelők támogatása, ezek tisztán hazai forrásból finanszírozottak, külpiaci intézkedések gyakorlatilag eljelentéktelenedtek szintén az uniós agrárpolitika végett, ez már minimális, a megyében egyébként nincs. Hasonlóan az intervencióhoz ez 5-6 évvel ezelőtt még a hivatal egyik legnagyobb feladata volt, a rengeteg intervenciós készlet kezelése, ma gyakorlatilag az EU élelmiszersegély program működik és ez a legnagyobb területe ennek az egyébként szintén Budapesten külön igazgatósággal működő feladatcsoportnak. A legnagyobb támogatás a terület alapú, ami Zala megyében mintegy 4000 ügyfelet érint. Volumenében, vagyis az 1 hektárra jutó összeg tekintetében is ez a legnagyobb támogatás. Ennél lehet elmondani azt, hogy évről-évre nő a támogatási összeg. Itt meg van határozva, hogy 2013-ig egy permanens növekedéssel el kell érni a régi tagállamoknak az 1 hektárra jutó támogatási szintjét, illetve a jelenlegi ügyfeleknek, a gazdálkodóknak most a forint árfolyam is kedvezett, hiszen ezek a támogatások euróban jönnek, tehát jóval nagyobb összeget kaphattak meg forintban 1 hektárra levetítve. Ami többeket érint, ez a vidékfejlesztési és beruházási támogatási jogcímek, illetve amit Elnök úr is említett, hogy a vidékfejlesztés terén átrendeződések várhatóak. Ennek az alapja ez a dia. A vidékfejlesztési forrásokat négy tengelyben határozták meg. Egy úgynevezett ÚMVP – Új Magyarország Vidékfejlesztési Program, ezt a nevet adták neki 2007-ben, ami ennek a 7 éves vidékfejlesztési programnak a megvalósításáról szól. Az akkori kormányzat úgy gondolta, hogy erre a 7 évre a rendelkezésünkre álló 1400 – 1500 milliárd forintnak mintegy a felét versenyképességi intézkedésekre fordítja – ezek alapvetően az állattartótelep-korszerűsítés, gépvásárlás, élelmiszeripari beruházás, kertészeti öntözés, egyéb jogcímek – ezek képezik a legnagyobb szeletét, és itt van már a legkevesebb pénz. A 2. tengelyben az úgynevezett jövedelempótló támogatások, ebből talán a legismertebb az Agrárkörnyezet-gazdálkodási Program, amely 32 %-kát képviseli az előbb említett összegnek. A két tengely önmagában már 80 %-kát viszi ennek az 1400 – 1500 milliárd forintnak. Azért nem tud pontos összeget mondani, mert ez is az aktuális euró árfolyamtól függ. Mivel most gyenge a forint, ezért ez most az 1500 milliárd felé közelít, ez ebből a szempontból jó hír. 3-as tengely a klasszikus vidékfejlesztési tengely, itt vannak azok a jogcímek, amelyek most is aktuálisak, nyitva vannak, illetve van, ahol most zárultak le. Újabb pályázati fordulókban is most volt eredményhirdetés, lesz március-áprilisban, illetve ősszel folyamatosan nyílnak meg ezen jogcímek, később még felsorol ezekből is párat. 4. tengely a Leader, ami kapcsán a bizottsági ülésen is több kérdés érkezett. Ez az össz. forrásnak az 5 %-kát képezi. A technikai segítségnyújtás 2 %, így jön ki a 100 %-kos keret. Még megjegyezi, hogy élelmiszeriparban a Zalai Baromfifeldolgozó is nyert náluk, most van bent az elszámolásuk, remélhetőleg hamarosan megkapják a nem kis összegüket és látják, hogy a beruházás szépen megvalósult és rengeteg munkahelyet teremtettek. A 3-as, azaz klasszikus vidékfejlesztési tengely keretében a turisztikának most zárult a pályázata, itt már nagyon kevés forrás volt, 4 milliárd forint országosan, majdnem a régióban meg volt ennek az igénye. 100 kérelem érkezett hozzájuk, ebből 16 nyert a régióban, amiből 7 volt zalai. Mikrovállalkozóknál decemberben volt eredményhirdetés, akkor küldték ki határozatokat, itt duplája, 14-15 zalai nyertes volt, több volt a jelentkező is, de a keret nem volt sokkal több. Visszatért még a 4-es tengelyhez, a Leaderhez, ami külön szelete, története véleménye szerint a vidékfejlesztésnek, ami kicsit az MVH-n kívül is áll. Hiszen a leader-szerűségnek a lényege, hogy alulról jövő kezdeményezésből, helyi szervezetek határozzanak arról, hogy helyben milyen fejlesztésekre, forrásokra van szükség. Ezért megalakult országosan a 96 leader helyi akciócsoport. Ezeknek a megyehatárokhoz nem sok közük van. Zala megyében 3 akciócsoport átnyúlik 2 Vas megyébe, 1 pedig Veszprém megyébe. Tehát nem a megyehatárokhoz igazodnak, inkább kistérséghez próbálták alakítani ezeket az akciócsoportokat. A leader-pályázatokat ők kezelik, tehát helyben döntik el, hogy milyen jogcímeket írnak ki, kiket támogatnak, ők húznak pontszámot, nyilván a rangsor feláll, és ők mondják meg, hogy ebből az első ötöt, vagy hármat támogatják. Az MVH-nak itt felügyeleti jogköre van, eljárás rendet, szakmai segítséget ad csupán, és felügyeleti szervként az akciócsoport munkáját figyelik, valamint a támogatások folyósítása az MVH-n keresztül történik. Jelenleg ezek az akciócsoportok akkreditálva lettek, és delegált feladatként látják el feladatukat, amiért finanszírozásuk 40 %-ban ezen feladatok ellátásától függ, 60 %-ban pedig közvetlenül a minisztérium, mint irányító hatóság határozza meg a finanszírozásukat. Tájékoztatta a jelenlévőket egy ábra segítségével, hogy egy kérelem az MVH-nál hány kézen, hány láncszemen megy keresztül. A hivatalt többször érik olyan kritikák, hogy bizonyos pályázatokat pozitív diszkriminációban, másikat negatívban részesít. A hivatal integrált, egységes rendszerük nem engedi ezt a lehetőséget. Először is van egy alapjogosultság vizsgálat, aztán egy adminisztratív ellenőrzés, egy helyszíni ellenőrzés, utána van a pontozó, majd felkerül az MVH központjába, ahol folyamatellenőrzés van, végül az igazgatói jóváhagyás, tehát összesen hat fázison megy át. Amikor valami beérkezik, minden elektronikusan megy, zárt rendszerben. Tehát beszkennelik a kérelmet, onnantól kezdve kirendeltségi szinten sem tudnak hozzányúlni, csak központi szinten lehet belenyúlni. Amikor uniós audit érkezik, az az első, hogy ezeket az ún. könyvelt szoftvertételeket megnézik, hogy mikor és hol lett belenyúlva, amit tehát csak a központban lehet, itt nem. Megnézik, hogy esetleg egy elkésett kérelem, hogy hogy be lett szkennelve, egy nem hiánypótoltatható akta, hogyan került oda be elektronikusan. Szerencsére ilyen jellegű probléma nem volt, de ezek nagyon súlyos következménnyel járhatnak. Az MVH rendszere egyébként az idő próbáját kiállta, hiszen derogációban az uniós tagállamokhoz képest minimálisan részesült Magyarország. Ez azt jelenti, hogy ha az uniós auditor akár egy kérelmet is ilyen formán nem megfelelőnek talál, akkor ő ezt felszorozza, hogy ez hány %-ka a beérkezett kérelmeknek, és ennek vonzata 8 és 10 számjegyű büntetés. Szerencsére ők ezt még elkerülték. A következő diatáblázat kapcsán elmondta, hogy 2007 és 2010 között, azaz a rendelkezésre álló 7 éves forrásból mindösszesen eddig 10 milliárd kifizetés történt Zala megyében, mindez 3500 ügyfél részére. Támogatási határozatot 2393 ügyfél kapott 2007 és 2010 között. Mutat egy friss kimutatást, ami az anyagban nem szerepelt, mivel egy nemrég zajlott eredményhirdetés tételeit is tartalmazza. Ez egy összehasonlítás a garanciális, vagyis területalapú kifizetések, illetve a vidékfejlesztési kifizetések 2011. évre vonatkozó adatai. Tavalyi évben vidékfejlesztési támogatási határozatot 656 ügyfél kapott, mintegy 647 millió forint értékben, és a tavalyi évben összesen Zala megyében 9,1 milliárd forintot fizettek ki ötezer-párszáz ügyfélnek, beleértve a területalapú támogatást is. A közgyűlés elnöke felé jelezte, hogy amiről már korábban is említés volt, hogy a vidékfejlesztés változó feltételeiről egy egyeztető megbeszélést szeretne kezdeményezni, kiegészítve azzal, hogy tegnap a bizottság részéről megfogalmazódtak kérések –, aminek az elkészítéséhez már neki álltak – az EU finanszírozott nyilvános adatokat tartalmazó Zala megyei kérelmezőkről. Nyilván ez az összes megyei képviselőt érdekelheti. Megköszönte a figyelmet.

**Manninger Jenő:** Megköszönte a tájékoztatást Horváth Zoltánnak. Hozzátette, valóban a tegnapi bizottsági ülésen is felmerült, hogy kevésbé ismert talán ez a terület, és miután a megyei önkormányzat is közelebb került ehhez, szeretnék jobban megismerni. Azt gondolja, hogy ez első tájékoztatónak megfelelő volt, fontos lenne például elsősorban a 3. és 4. tengelyt megtárgyalni az elkövetkező közgyűléseken, mivel ezek állnak közel az önkormányzathoz, valamint a képviselők között vannak polgármesterek, illetve szoros kapcsolat van némely polgármesterrel a megyében, akik számár a leaderrel kapcsolatos információk sok tanulságot hordoznak. Milyen leader-csoportok vannak Zala megyében, mire költöttek pénzt, milyen tanulságai vannak. Sok pozitívumot lehet látni, és vannak olyan észrevételek is – például esetleg a polgármester a saját pincéjére költötte a támogatásokat – melyek rossz hírét keltik ennek a támogatásnak. Ugyanakkor rendkívül sok pozitív dolgot látunk ebből, ezen kívül a vidékfejlesztési intézkedésekről is érdemes tájékozódni, ezért úgy gondolja, majd megtalálják ennek az egyeztetésnek a formáját. Nem is arra gondolt, hogy itt a nyertesek névsorát kellene ismertetni, hiszen ez valóban megismerhető a honlapon, hanem valami fajta olyan tájékoztatás, hogy milyen célokra mennyi pénz ment el, illetve a tanulságokkal megismerkedjenek. Felhívta a figyelmet a nagyságrendekre, hiszen itt a megítélt támogatási összeg 32 milliárd, ebből 16 milliárd került kifizetésre, amit komoly nagyságrendnek tart. Ha a regionális operatív programot nézi, előzetes becslések szerint 127 milliárd forint volt az előzetes – attól függ, milyen árfolyamon számolja – abból sem sokkal több jut Zala megyére. Szeretnék, ha több jutna, de a reális kb. 40 milliárd forint. Ez egy majdnem hasonló nagyságrend. A későbbi közgyűléseken fognak kérni beszámolót már operatív programokról, hiszen ezt a törvény is előírja, hogy ezeket meg kell tárgyalnia a közgyűlésnek. Kérdezi, kinek van kérdése, vagy hozzászólni valója a témához?

Nem volt hozzászólás.

**Manninger Jenő:** Úgy tudja, a tegnapi Térségfejlesztési Bizottsági ülésen ezt hosszasan megtárgyalták. Lezárta a témát azzal, hogy következő bizottsági ülésen és közgyűlésen visszatérnek még egy-egy tengelynek a részletesebb megbeszélésére.

**Kéri, szavazzanak a tájékoztató elfogadásáról! Aki egyetért, kéri, igennel szavazzon.**

***Megállapítja, hogy a közgyűlés 12 igen szavazattal és 1 tartózkodással a tájékoztatót elfogadta, és az alábbi határozatot hozta:***

**11/2012. (II.7.) KH**

A Zala Megyei Közgyűlés a Mezőgazdasági és Vidékfejlesztési Hivatal Zala megyei kirendeltsége működéséről szóló tájékoztatót elfogadja.

Határidő: azonnal

Felelős: Manninger Jenő, a közgyűlés elnöke

1. BESZÁMOLÓ A ZALA MEGYEI TERÜLETFEJLESZTÉSI TANÁCS 2011. ÉVI KÖLTSÉGVETÉSÉNEK TELJESÍTÉSÉRŐL

**Manninger Jenő:** Az előterjesztést a Pénzügyi Bizottság, valamint a Térségfejlesztési Bizottság megtárgyalta és azt a közgyűlésnek elfogadásra ajánlotta. A vitát az előterjesztés felett megnyitom. Kérdezi, van-e hozzászóló?

Hozzászólás nem volt.

**Manninger Jenő**: Röviden ismertette az előterjesztést, mivel a Zala Megyei Területfejlesztési Tanácsnak is ő volt az elnöke. Ezekkel a változásokkal az elnöki pozíciók halmozása is megszűnt, bár ezek az elnöki tisztségek csupán kötelezettségekkel jártak, juttatásokkal nem. Kiemelte és megköszönte Bali Józsefnek a szervezetben végzett sok éves munkáját. Egy takarékos költségvetéssel lehetővé tették a működőképességet, hiszen 2,5 státusszal elvégezték ezt a munkát, és együttműködtek a Regionális Fejlesztési Tanács munkájában is, segítetve a megyét. Úgy gondolja, ez nagyon fontos volt. Véleménye szerint egy olyan szép korszakot zárhattak le, amelyben nagyon sok pénzt osztottak szét a korábbi években, bár az utóbbi évben inkább szakmai munkáról volt szó, de tájékoztatja a közgyűlést, hogy még így is sok pályázat lezárása van folyamatban, amelyeket továbbiakban jogutódként a megyei önkormányzatnak kell elvégeznie. Sikerült az évet úgy zárni, hogy egy-két vitatott tétel kivételével – ami nem rajtuk múlt, például a Balaton Fejlesztési Tanács támogatása – kifizetésre kerültek a kötelezettségek, és sikerült biztosítani azt is, hogy mindennek eleget tegyenek, vagyis úgy forduljanak, hogy a Tanács működőképes maradjon. Most jogutódként a Zala Megyei Közgyűlésnek kell ezeket az ügyeket tárgyalni. Amennyiben a napirendhez nincs észrevétel, a vitát lezárom.

**Kéri, szavazzanak a határozati javaslat elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:***

**12/2012. (II.7.) KH**

A Zala Megyei Közgyűlés a Zala Megyei Területfejlesztési Tanács a 2011. évi költségvetésének teljesítését

**89.495 e Ft bevétellel**

**41.301 e Ft kiadással**

**48.194 e Ft pénzmaradvánnyal**

elfogadja.

Felkéri Elnökét, hogy a 2011. évi költségvetés teljesítéséről szóló beszámolót az Nemzeti Fejlesztési Minisztérium részére küldje meg.

Határidő: 2012. február 28.

Felelős: Manninger Jenő, a közgyűlés elnöke

1. A ZALA MEGYEI TERÜLETFEJLESZTÉSI TANÁCS ÉS MUNKASZERVEZETE 2011. ÉVI SZAKMAI BESZÁMOLÓJA

**Manninger Jenő:** Az előterjesztést a Pénzügyi Bizottság, valamint a Térségfejlesztési Bizottság megtárgyalta és azt a közgyűlésnek elfogadásra ajánlotta. Kérdezi, van-e hozzászóló?

Hozzászólás nem volt.

**Kéri, szavazzanak a határozati javaslat elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és az alábbi határozatot hozta:***

**13/2012. (II.7.) KH**

A Zala Megyei Közgyűlés a Zala Megyei Területfejlesztési Tanács és munkaszervezete 2011. évi szakmai beszámolójáról készített előterjesztést elfogadja.

Felkéri elnökét az előterjesztés Nemzeti Fejlesztési Minisztérium részére történő megküldésre.

Határidő: 2012. február 28.

Felelős: Manninger Jenő, a közgyűlés elnöke

1. A ZALA MEGYEI TERÜLETFEJLESZTÉSI TANÁCS ÁLTAL KÖTÖTT TÁMOGATÁSI SZERZŐDÉSEKBEN VÁLLALT KÖTELEZETTSÉGEK ELLENŐRZÉSÉNEK 2012. ÉVI ÜTEMTERVE

**Manninger Jenő:** Az előterjesztést a Pénzügyi Bizottság, valamint a Térségfejlesztési Bizottság megtárgyalta és azt a közgyűlésnek elfogadásra ajánlotta. Kérdezi a képviselőcsoportok vezetőit, képviselőket kívánnak-e hozzászólni?

Hozzászólás nem volt.

**Kéri, szavazzanak a határozati javaslat elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:***

**14/2012. (II.7.) KH**

A Zala Megyei Közgyűlés a 2012. évi CÉDE és TEKI ellenőrzési ütemtervet az előterjesztés melléklete szerint elfogadja.

Felkéri elnökét, hogy az ellenőrzések lefolytatásáról gondoskodjon.

Határidő: 2012. december 31.

Felelős: Manninger Jenő, a közgyűlés elnöke

1. TÁJÉKOZTATÓ A ZALA MEGYEI TERÜLETFEJLESZTÉSI ÜGYNÖKSÉG KÖZHASZNÚ NONPROFIT KFT. MŰKÖDÉSÉRŐL

Manninger Jenő: Az előterjesztést valamennyien kézhez kapták. Az előterjesztést a Pénzügyi Bizottság, valamint a Térségfejlesztési Bizottság megtárgyalta és egyhangúlag egyetértett az előterjesztés közgyűlés elé terjesztésével. Kérdezi Bali József urat, hogy a vita megnyitása előtt kívánja-e szóban kiegészíteni az előterjesztésben foglaltakat?

**Bali József:** Megköszöni a lehetőséget, nem kíván élni vele, de szívesen válaszol a kérdésekre.

**Manninger Jenő:** Megköszönte. Egy rövid tájékoztatást adott arról, hogy a Zala Megyei Területfejlesztési Ügynökség Közhasznú Nonprofit Kft.-je, amely maradhat a megyei önkormányzat tulajdonában, mivel ez azok közé a kivételes Kft-k közé tartozik. Úgy látja, hogy azt a munkát, amit elkezdtek, hasznos ilyen formában is folytatni. Folytatni kívánják azt a gyakorlatot, mely szerint az ügynökség összehangolta munkáját a tanács működésével, így takarékosan tudták megoldani a működést. Amennyiben a napirendhez nincs kérdés, szavazásra bocsátja a határozati javaslatot.

**Kéri, először szavazzanak a határozati javaslat 1. pontjáról, azaz a tájékoztató elfogadásáról! Aki egyetért, kéri, igennel szavazzon.**

***Megállapítja, hogy a közgyűlés 13 igen szavazattal a tájékoztatót egyhangúlag elfogadta.***

**Kéri, most szavazzanak a határozati javaslat 2. pontjáról, vagyis a Zala Megyei Területfejlesztési Ügynökség Közhasznú Nonprofit Kft. módosított alapító okiratának elfogadásáról. Aki egyetért, kéri, igennel szavazzon.**

***Megállapítja, hogy a közgyűlés 13 igen szavazattal a módosított alapító okiratot egyhangúlag elfogadta, és a következő határozatot hozta:***

**15/2012. (II.7.) KH**

A Zala Megyei Közgyűlés

1. a Zala Megyei Területfejlesztési Ügynökség Közhasznú Nonprofit Kft. működéséről szóló tájékoztatót elfogadja;
2. elfogadja a Zala Megyei Területfejlesztési Ügynökség Közhasznú Nonprofit Kft. módosított Alapító Okiratát az előterjesztés melléklete szerint, és felkéri az ügyvezetőt a szükséges intézkedések megtételére.

Határidő: 1. pontra: azonnal

2. pontra: 2012. március 15.

Felelős: Bali József, a Nonprofit Kft. ügyvezető igazgatója

Manninger Jenő, a közgyűlés elnöke

1. **A PANNON NOVUM NYUGAT-DUNÁNTÚLI REGIONÁLIS INNOVÁCIÓS NONPROFIT KFT. TÁRSASÁGI SZERZŐDÉSÉNEK MÓDOSÍTÁSA**

**Manninger Jenő:** Az előterjesztést a tegnapi napon valamennyien kézhez kapták.Az előterjesztést a Térségfejlesztési Bizottság megtárgyalta és azt a közgyűlésnek elfogadásra ajánlotta. A vitát az előterjesztés felett megnyitom. Kérdezi a képviselőcsoportok vezetőit, képviselőket, van-e hozzászólás?

Hozzászólás nem volt.

**Manninger Jenő**: Elmondta, hogy ez a kft., amelyben a Regionális Fejlesztési Tanács jogutódjaként a megyei önkormányzatnak részesedése van – ez a másik, melyet a Zala Megyei Területfejlesztési Ügynökség Közhasznú Nonprofit Kft. mellett jogutódként megörököltek. Amennyiben a napirendhez hozzászólás nincs, szavazni fognak.

**Kéri, szavazzanak a határozati javaslat, vagyis a társasági szerződés módosításának elfogadásáról. Aki egyetért, kéri, igennel szavazzon.**

***Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és az alábbi határozatot hozta:***

**16/2012. (II.7.) KH**

A Zala Megyei Közgyűlés elfogadja a Pannon Novum Nyugat-dunántúli Regionális Innovációs Nonprofit Kft. társasági szerződésének módosítását az alábbiak szerint:

1. „A Pannon Novum Nonprofit Kft. társasági szerződése 3. pontjából („A társaság tagjai”) a Nyugat-dunántúli Regionális Fejlesztési Tanács törlésre kerül, ugyanitt tagként kerülnek megjelölésre a Győr-Moson-Sopron Megyei Önkormányzat (képviseli Dr. Szakács Imre elnök), a Vas Megyei Önkormányzat (képviseli: Kovács Ferenc elnök) és a Zala Megyei Önkormányzat (képviseli: Manninger Jenő elnök).”
2. „A Pannon Novum Nonprofit Kft. társasági szerződése 7. pontjából a Nyugat-dunántúli Regionális Fejlesztési Tanács és 2.250.000 Ft törzsbetéte törlésre kerül, ugyanitt a többi tag törzsbetéte változatlanul hagyása mellett megjelölésre kerül a Győr-Moson-Sopron Megyei Önkormányzat 750.000 Ft törzsbetéttel, a Vas Megyei Önkormányzat 750.000 Ft törzsbetéttel és a Zala Megyei Önkormányzat 750.000 Ft törzsbetéttel.”
3. „A Pannon Novum Nonprofit Kft. társasági szerződése 8. pontjából a Nyugat-dunántúli Regionális Fejlesztési Tanács és 200 szavazata törlésre kerül, ugyanitt a többi tag szavazatának változatlanul hagyása mellett megjelölésre kerül a Győr-Moson-Sopron Megyei Önkormányzat 75 szavazattal, a Vas Megyei Önkormányzat 75 szavazattal, a Zala Megyei Önkormányzat 75 szavazattal, továbbá a Nyugat-Pannon Regionális Fejlesztési Zrt. szavazatainak száma 60-ról 35-re csökken.”

Felkéri elnökét a szükséges intézkedések megtételére.

Határidő: 2012. március 15.

Felelős: Manninger Jenő, a közgyűlés elnöke

1. **BESZÁMOLÓ A NYUGAT-DUNÁNTÚLI REGIONÁLIS FEJLESZTÉSI TANÁCS 2011. ÉVI KÖLTSÉGVETÉSÉNEK TELJESÍTÉSÉRŐL**

Manninger Jenő: Köszönti Breznovits István urat, a Nyugat-dunántúli Regionális Fejlesztési Ügynökség Közhasznú Nonprofit Kft. ügyvezető igazgatóját. Az előterjesztést a Térségfejlesztési Bizottság és a Pénzügyi Bizottság megtárgyalta és egyhangúlag elfogadásra javasolta. Hozzátette, szintén jogutódként kell tárgyalni a közgyűlésnek. Megköszöni az ügynökségnek, hogy sikerült az előterjesztéseket időben elkészíteniük, hiszen ennek a határideje 2012. február 28. volt, de kérték az ügyvezető igazgató urat, szíveskedjen elkészíteni a mai napra, hogy ezért ne kelljen rendkívüli ülést összehívni. Kérdezi a képviselőket, kívánnak-e hozzászólni?

Hozzászólás nem volt.

Kéri, szavazzanak a határozati javaslatról. Aki egyetért, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:*

**17/2012. (II.7.) KH**

A Zala Megyei Közgyűlés

1. elfogadja a Nyugat-dunántúli Regionális Fejlesztési Tanács 2011. évi költségvetési beszámolóját és az azt alátámasztó szakmai beszámolót.
2. jóváhagyja a Nyugat-dunántúli Regionális Fejlesztési Tanács 2011. évi költségvetésének végrehajtását 152.170 e Ft bevétellel 147.219 e Ft kiadással 4 951 e Ft pénzmaradvánnyal.
3. felhatalmazza a Nyugat-dunántúli Regionális Fejlesztési Ügynökséget, hogy a Nyugat-dunántúli Regionális Fejlesztési Tanács költségvetési beszámolóját küldje meg a Nemzeti Fejlesztési Minisztérium részére.

Határidő: azonnal

Felelős: Manninger Jenő, a közgyűlés elnöke

1. **A NYUGAT-DUNÁNTÚLI REGIONÁLIS FEJLESZTÉSI TANÁCS ÉS MUNKASZERVEZETE 2011. ÉVI SZAKMAI BESZÁMOLÓJA**

Manninger Jenő: Az előterjesztést a Térségfejlesztési Bizottság és a Pénzügyi Bizottság megtárgyalta és egyhangúlag elfogadásra javasolta. Megkéri Breznovits István urat, az ügynökség ügyvezető igazgatóját, hogy egészítse az előterjesztésben foglaltakat.

**Breznovits István:** Tisztelt Elnök Úr! Tisztelt Közgyűlés! Köszöni a lehetőséget, hogy a Regionális Fejlesztési Ügynökség nevében egyrészt törvényi kötelezettségüknél fogva, másrészt, mint a Regionális Fejlesztési Tanács egyik jogutódja a Zala Megyei Közgyűlés előtt beszámolhatnak az előző évi munkáról. Valószínűsíthetően a Nyugat-Dunántúli Operatív Program előrehaladásáról, annak lépéseiről, illetve folyamatáról a későbbiekben is a régió minden megyei önkormányzata előtt időközönként beszámolót fognak tenni, mint ahogy a vidékfejlesztési kolléga is említette, ennek Zala megyére vetített hatásairól, a pályázatokról a zalai nyertesek figyelembe vételével. Készítettek egy elég részletes írásos anyagot, azt gondolja, nagyon sok mindenre kitértek benne, nem terhelné a közgyűlést ezekkel a számokkal. Azonban néhány naturáliára felhívná a figyelmet. A Nyugat-Dunántúli Operatív Program az egyik forrás, ami az Új Széchenyi Tervben a vállalkozók, az önkormányzatok számára nyitva áll. A Regionális Fejlesztési Tanács elnök úr elnökletével 2012. december 31-ig működött, amely javaslatokat tehetett, véleményezett, valamint a Nyugat-Dunántúli Operatív Programnak a működését figyelemmel kísérte. Jelen pillanatban a magyar állam tulajdona a Nyugat-Dunántúli Regionális Fejlesztési Ügynökség, mint közreműködő szervezet, aki ennek a programnak az előrehaladásáért, pénzek kifizetéséért, támogatási szerződések megkötéséért felel 2007-2013-as periódusban. A periódus közepén 2010, illetve 2010-13-as időszakban az Új Széchenyi Tervben a mintegy közel 150 milliárd forintból – ez árfolyam függvénye – mintegy 40 milliárd forint állt rendelkezésre. 2011. évben 22 milliárd forintnyi pályázati konstrukció került kiírásra 15 pályázati kiírásból, ebből 12 lezárásra került. Az elmúlt héten még 3 nyitva állt. A következő időszakban, vagyis a 2012-es évben még 8 kiírás közel 20 milliárd forinttal elérhetővé válik a régió szervezetei számára. Közelmúltban tartottak egy közös sajtótájékoztatót, mind a turisztikai szolgáltatásokról, mind a telephelyfejlesztésről, a zalai projektekről esett szó. A telephelyfejlesztésekben 22 projekt kapott támogatást az elmúlt időszakban, és a turisztikai szolgáltatás tekintetében is tíz zalai pályázó nyert támogatást. Nagyon fontos, hogy az ügynökség keretében régiós bontásban, de közel 600 projektet kezelnek a Regionális Operatív Program vonatkozásában. Az előrehaladás úgy tekinthető, hogy 2011. év végéig mintegy 100 milliárd forint került lekötésre, illetve szerződéskötésre és támogatás megítélésre, és kb. közel 60 milliárd, ami kifizetésre került. Az előző év is kb. 20 milliárd forintnyi kifizetéssel, szerződéskötéssel, illetve kötelezettségvállalással járt. Az elkövetkezendő két évben is ilyen nagyságrendekkel készültek el a munkatervek, illetve a feladat-meghatározás, hogy 2013 végéig az összes forrást le tudják szerződni, és 2015 végéig az összes kifizetést meg tudják tenni ennek a periódusnak a keretében. Tehát a feladat az kb. így néz ki, még jól látható, hogy nagyon sok projekt fut, közel 600 projektet kezelnek ennek a programnak a keretében. Kb. 100-150 projekt az, ami évente ehhez hozzákapcsolódik, illetve lezárásra kerül. 2015 végéig a kifizetéseknek meg kell történni. Nagyon fontos szempont, ezt szeretné kiemelni, hogy a Zala Megyei Önkormányzat, mint a területfejlesztés előkészítésében, illetve a következő uniós programozási periódus forrásainak a felhasználása vonatkozásában, és a Nyugat-Dunántúli Regionális Fejlesztési Ügynökség, mint az állami intézményrendszernek a régiós közreműködő szervezete egy szoros együttműködést kell kialakítaniuk a tekintetben, hogy milyen fejlesztési elképzelések lesznek, és ennek az előkészítését hogyan tudják, nyilvánvalóan az idei évtől egy ütemezett feladatrendben végrehajtani. Azt gondolja, mind a vidékfejlesztés, mind a Regionális Operatív Programhoz hasonló forrásoknak a felosztása, illetve jól célzottan való meghatározása az elkövetkezendő években kiemelt feladat lesz, hiszen sokszor szokták mondani a szakemberek: a jó tervezés a fél sikert jelenti a megvalósítás tekintetében. Tehát a felelősség és a következő években való jó munkának a végrehajtása nagyon fontos ebben a tématerületben. Ezeket a kiegészítéseket tartotta fontosnak, az anyagban mintegy 45 oldalban összefoglalták a főbb szempontokat. Elnök úr is kitért rá, hogy a korábbi évek hazai forrásainak a monitoring feladatait továbbra is a három megye vonatkozásában a fejlesztési ügynökség fogja ellátni. Esetleges módosítások vagy egyéb problémák esetén ezeket nyilvánvalóan a megyei közgyűlés, illetve annak szerveihez fogják juttatni megyénként. Az Államkincstárral közösen végzik az ellenőrzéseket, évente kb. 6-700 ellenőrzés és kb. 300 projekt van, ami Zala megyét érintően még fut. Természetesen a Kincstárral közös utóellenőrzések során amennyiben probléma van, vagy ha bármi olyan szerződésmódosítás, amely érdemi vagy csak technikai jellegű, a közgyűlés elé kerül. Ennek a módszerét, illetve módszertanát az elkövetkezendőkben fogják kidolgozni. Természetesen a beszámolót kérik elfogadni, és köszönik, amennyiben elfogadásra kerül.

Manninger Jenő: Megköszönte a kiegészítést. Egy rövid technikai megjegyzést tett: ezen a közgyűlésen módosították az SZMSZ-t úgy, hogy – mivel kb. 300 Zala megyét érintő pályázat módosításáról, vagy bármilyen ügyéről lehet szó – ezeket a Térségfejlesztési Bizottság is megtárgyalhatja, amennyiben egyéb jogszabályok nem teszik kötelezővé, hogy a közgyűlés tárgyalja meg. Remélhetőleg a módosításokat bizottsági szinten lehet majd kezelni. Egy-két tartalmi megjegyzést, kiegészítést is tett még. Ezúton is, mint a Nyugat-Dunántúli Regionális Fejlesztési Tanács elnöke megköszöni az ügynökség munkáját, amelyben sikerült tavaly jelentős eredményeket elérni. Talán arra mindenki emlékszik, hogy 2011-ben módosításra került a regionális program elsősorban a közvetlen munkahelyteremtés céljából, hiszen az uniós pénzeknek is elsősorban ezt kell szolgálnia. Előtérbe került a gazdaságfejlesztés, a turisztikai szolgáltatók fejlesztése és lezárultak olyan programok, amelyek egyébként ma még folynak, de ezek a következő akcióprogramban már nem szerepeltek – mint a város rehabilitáció, illetve a különböző közösségi közlekedés és egyéb programok. Megemlítette még a közvetlen munkahelyteremtő programok kapcsán, hogy a telephelyfejlesztés jogcímén több nagykanizsai pályázó is nyert, melyet örömmel látott, hiszen többször elhangzott, hogy a megyei önkormányzat nem foglalkozik Nagykanizsával, de itt is látható, hogy ez nem így van. Ezen kívül elmaradott kistérségektől kezdve Letenyéig jelentős számú pályázó volt. Az merül fel legfeljebb, hogy mivel nagyobb volt az érdeklődés, illetve az igény, mint a keret, hogy esetleg a tartaléklistára került projekteknek lesz-e még valamilyen lehetősége. Nagyon fontos volt a turisztikai szolgáltatások fejlesztése, melyet azért is emel ki, mivel Zala megye talán itt kapott kicsit többet. Elmondta még, hogy a telephelyfejlesztésnél jövőbeni probléma, hogy nyilvánvalóan a vállalkozások erősebbek, könnyebben pályáznak, vagyis látható Győr-Moson-Sopron megye és térsége túlsúlyba került. Ugyanakkor a turisztikai szolgáltatásoknál igen sok Zala megyei nyert, nemcsak a Balaton környéke, sőt elsősorban nem is annyira az, Zalakaros, illetve a legnagyobb összeget talán Zalaegerszeg nyerte el. Fontos volt még Zala megyének a TDM szervezetek támogatása is. Előkészületben van a szennyvízkezelési és csapadékvíz-elvezetési rendszerekre vonatkozó programok, melyet nagy érdeklődés kísér a kistelepülések részéről. Tájékoztatta a közgyűlést, hogy a településeket összekötő utak fejlesztésére vonatkozóan, 4-5-ös számú közutak fejlesztésénél levéllel fordult Völner Pál infrastruktúráért felelős államtitkárhoz, hogy úgy osszák el a pénzeket a közeljövőben, hogy Zala megye is megfelelő súllyal szerepeljen. Korábban egy listát hagyott jóvá a Regionális Fejlesztési Tanács, de a támogatási szerződéseket még nem minden útra kötötték meg. Nagyon fontos lenne még Zala megyében a Letenye-Murakeresztúr közötti út egy részének felújítása, melyre még nincs támogatási szerződés, de reméli, még belefér ebbe a keretbe. Ezek apró aktualitások, de ha nagy kitekintést nézünk, akkor látható, hogy igen komoly, nagy összegről van szó, melyet az operatív program megteremtett a települések részére. Elmondta még, hogy Zala megye számára igen fontos a kiemelt fejlesztések ügye, és a Balatoni turisztikai vonzerő 1,5 milliárdnyi keretének az ügye – ha jól tudja, ez a neve. Információi szerint a közeljövőben már a kiírással kapcsolatos döntések várhatók, ami azért is fontos, mert hónapok óta erre várnak. Pillanatnyilag az összegek tisztázása folyik. Az elmúlt 8 éve problémáinak feldolgozása kapcsán pontatlanság, támogatási szerződések máshogyan való megkötése, máshogy való elszámolása merült fel, ezért a hátralévő összegeket még tisztázni kell, és információi szerint ezek után történik meg a pályázatoknak a kiírása, amelyben remélhetőleg olyan kiemelt célokra is jut, mint a Festetich-kastély pályázata, a hévízi fürdőnek a pályázata, mely korábban már elnyert keretösszegeket, csak az akkori projektgazdák nem tudták megvalósítani. Természetesen vannak még olyan ügyek – erről, mint a Regionális Fejlesztési Tanács elnöke tájékoztatja a közgyűlést –, melyek kellemetlenek voltak. A Regionális Fejlesztési Ügynökség ellenőrzéseket is végez, és ahol a pályázatokat nem úgy használják fel, ahogy kell, akkor ennek megfelelő jogi konzekvenciája van. Például Pacsa esetében kellett hivatalból feljelentést tennie, megállapításra került, hogy vissza kell fizetniük az összeget, aztán részletfizetést engedélyeztek. Aztán Gelse problémája igen szerteágazó, nem bonyolódna most bele, de ott is számos probléma merült fel – a korábbi időszakban önkormányzati csőd és egyéb eljárások miatt pillanatnyilag még biztosat nem lehet tudni, de bizonyos projektek felülvizsgálatára kellett sort keríteni. Talán az egész régióban ez a két botrányos önkormányzati eset volt, ahol közbe kellett avatkozni az elmúlt időszakban, hiszen nem megfelelően használták fel a pénzeket. Kérdezi, van-e valakinek kérdése az igazgató úrhoz?

Nem volt kérdés.

Manninger Jenő: Megköszönte igazgató úrnak a beszámolót, illetve a kiegészítést, valamint az eddigi együttműködést, mely nem szakad meg, hiszen ha nem is tulajdonosként, de jogutódként szakmai együttműködésre vannak ítélve. Azt gondolja, ez jó lesz és várják a további üléseken is.

Kéri, szavazzanak a határozati javaslatról. Aki egyetért a beszámolóval, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és az alábbi határozatot hozta:*

**18/2012. (II.7.) KH**

A Zala Megyei Közgyűlés

1. elfogadja a Nyugat-dunántúli Regionális Fejlesztési Tanács 2011. évi működési támogatásának elszámolását és az azt alátámasztó szakmai beszámolót.
2. felhatalmazza a Nyugat-dunántúli Regionális Fejlesztési Ügynökséget, hogy a Nyugat-dunántúli Regionális Fejlesztési Tanács 2011. évi működési támogatásának elszámolását és az azt alátámasztó szakmai beszámolót küldje meg a Nemzeti Fejlesztési Minisztérium részére.

Határidő: azonnal

Felelős: Manninger Jenő, a közgyűlés elnöke

1. **TÁJÉKOZTATÓ AZ „M9” TÉRSÉGI FEJLESZTÉSI TANÁCS ÁTALAKULÁSÁVAL KAPCSOLATOS FELADATOKRÓL**

Manninger Jenő: Az előterjesztést a Térségfejlesztési Bizottság megtárgyalta és egyhangúlag elfogadásra javasolta. Röviden összefoglalta az előterjesztést. A területfejlesztési törvény tavaly év végi elfogadása során változtak a vonatkozó jogszabályok. A kormányzat térségfejlesztési tanácsként egyedül a Balaton Fejlesztési Tanácsot nevesíti, megyei térségfejlesztési tanácsok megszűntek, illetve egyszerűsödött ez a rendszer, hiszen a megyei önkormányzat látja el ezeket a feladatokat. Azt gondolja, ez helyes lépés volt, hiszen valóban átláthatatlan volt az a sok fejlesztési tanács. Ugyanakkor meghatározott feladatokra önkéntesen most is működhetnek ilyen tanácsok, és ahogy korábban létezett az „M9” Térségfejlesztési Tanács – mivel ez egy igen fontos stratégiai cél a megyének – úgy gondolja ennek a fenntartása indokolt. Hozzáteszi – ami egyébként az előterjesztésben is benne van – ez is igen takarékosan, megyénként kis összeget igényelve, tehát szó sincs arról, hogy irodákat és adminisztrációt tartanának fenn. Ezt tulajdonképpen, mint megyei önkormányzat vállalják, hogy ezt a plusz feladatot ellátják egy egészen csekély tagdíj fejében a többi megye felé is. Véleménye szerint Zala megye, illetve Zalaegerszeg számára ez mindenképpen létfontosságú. A szükséges módosításokat vezették az előterjesztésben, mint ismeretes ezentúl a térségfejlesztési tanács tagjai a megyei közgyűlésből az elnök, illetve egy képviselő lesz. Ez nem feltétlenül önkormányzati képviselő, hanem delegált is lehet. Nagyon fontos szempont számukra, hogy az érintett térségből a megyei jogú városokat is bevonják ebbe a folyamatba, így szeretnék majd a jelölés kapcsán elérni, hogy mind Zalaegerszeg, mind Nagykanizsa város képviselője is benn legyen. Ahhoz, hogy kellő lobbi erővel, illetve határozati képességgel rendelkezzenek, befolyásolni tudják a dolgokat, a megye és a megyei jogú városok együttes fellépése szükséges. Megállapítja, hogy más hozzászóló nem jelentkezet, így szavazni fognak.

Kéri, először szavazzanak a határozati javaslat 1. pontjának elfogadásáról. Aki egyetért, kéri, igennel szavazzon.

*Megállapítja, hogy a közgyűlés a tájékoztatót 11 igen szavazattal egyhangúlag elfogadta.*

Kéri, most szavazzanak a határozati javaslat 2. pontjának elfogadásáról. Aki egyetért, kéri, igennel szavazzon.

*Megállapítja, hogy a közgyűlés a határozati javaslat 2. pontját 11 igen szavazattal egyhangúlag elfogadta, és az alábbi határozatot hozta:*

**19/2012. (II.7.) KH**

A Zala Megyei Közgyűlés

1. elfogadja az „M9” Térségi Fejlesztési Tanács működéséről szóló tájékoztatót.
2. felkéri elnökét, hogy az előterjesztés melléklete szerinti Szervezeti és Működési Szabályzat tervezetéről egyeztessen az „M9” Térségi Fejlesztési Tanács többi tagjával, melynek eredményeként terjessze a szabályzatot elfogadás céljából a közgyűlés elé.

Határidő: 1. pontra: azonnal

2. pontra: 2012. április 30.

Felelős: Manninger Jenő, a közgyűlés elnöke

1. TÁJÉKOZTATÓ A PANNON EURÓPAI TERÜLETI TÁRSULÁSRÓL ÉS A KÖZÉP-EURÓPAI KÖZLEKEDÉSI FOLYOSÓ EURÓPAI TERÜLETI TÁRSULÁSRÓL, VALAMINT A HATÁRON ÁTNYÚLÓ KEZDEMÉNYEZÉSEK KÖZÉP-EURÓPAI SEGÍTŐ SZOLGÁLATA KÖZHASZNÚ EGYESÜLETRŐL

Manninger Jenő: Az előterjesztést a Térségfejlesztési Bizottság, valamint a Pénzügyi Bizottság megtárgyalta, és egyhangúlag elfogadásra javasolta azzal, hogy a határozati javaslatban szereplő határidő 2012. december 31-re módosuljon, valamint a határozati javaslat 2. pontjának 2. alpontjában a tagdíj mértékeként 2833 €/év szerepeljen. A bizottsági módosító indítványokat előterjesztőként befogadja, és azokra tekintettel terjesztem a határozati javaslatot a közgyűlés elé elfogadásra. A könyvvizsgáló a határozati javaslattal egyetért. A vitát az előterjesztés felett megnyitom. Kérdezi a képviselőcsoportok vezetőit, képviselőket kívánnak-e hozzászólni?

Manninger Jenő: Megjegyezte, hogy ezeket a hosszú nevű elnevezéseket a képviselőknek is meg kell tanulni, mert ezek fontosak. Mind a Közép-európai folyosó, mind pedig a Pannon Európai Társulás. A jövő a területi társulásoké, ezeknek a finanszírozását lehet megteremteni, ezért vesznek benne részt. A másik egy stratégiai kérdés, melyről a jelenlévők egy szép prospektust is kaptak. Azt gondolja, ebben szükséges részt venni, annak ellenére, hogy tájékoztatja a közgyűlést, hogy Győr-Moson-Sopron megye úgy foglalt állást, hogy nem kíván részt venni, illetve nem kívánja finanszírozni ezt a részvételt, ők más helyzetben vannak. Ha ránézünk a közlekedési útvonalakra, úgy gondolja, ezt nem is kell különösebben indokolni. Zala megyének viszont továbbra is stratégiai fontosságú, különösen, ha sikerül elérni – és egy éves távlatban megvalósulhat –, hogy a Közép-európai folyosó zalaegerszegi irodájára pénzt tudnak nyerni. Ők fogják finanszírozni egy olyan előkészítő munkának az elvégzését, amelyet itt helyben lehet elvégezni és később uniós forrásokat tehetnek hozzá a céljaikhoz, véleménye szerint ennyit meg kell előlegezni. Hozzászólást nem lát, így szavaznak.

Kéri, először szavazzanak a határozati javaslat 1. pontjáról, vagyis a tájékoztató elfogadásáról. Aki egyetért, kéri, igennel szavazzon.

*Megállapítja, hogy a közgyűlés a tájékoztatót 12 igen szavazattal egyhangúlag elfogadta.*

Kéri, most szavazzanak a határozati javaslat módosító indítványoknak megfelelően pontosított 2. pontjáról. Aki egyetért, kéri, igennel szavazzon.

*Megállapítom, hogy a közgyűlés a határozati javaslat pontosított 2. pontját 12 igen szavazattal egyhangúlag elfogadta, és a következő határozatot hozta:*

**20/2012. (II.7.) KH**

A Zala Megyei Közgyűlés

1. elfogadja a Pannon Európai Területi Társulásról és a Közép-Európai Közlekedési Folyosó Európai Területi Társulásról, valamint a Határon Átnyúló Kezdeményezések Közép-európai Segítő Szolgálata Közhasznú Egyesületről szóló tájékoztatót.
2. a 2012. évi költségvetésében a „Nemzetközi kapcsolatok, tagdíjak” előirányzat terhére

* 1,- Ft / állandó Zala megyei lakos, megyei jogú városok lakosai kivételével / év tagdíjat biztosít a PANNON EGTC számára;
* 2833 EUR / év tagdíjat biztosít a Közép-Európai Közlekedési Folyosó kezdeményezés számára
* 50.000,- Ft / év tagdíjat biztosít a Határon Átnyúló Kezdeményezések Közép-európai Segítő Szolgálata (CESCI) Közhasznú Egyesületnek.

Határidő: 2012. december 31.

Felelős: Manninger Jenő, a közgyűlés elnöke

1. A NEMZETI FEJLESZTÉSI MINISZTÉRIUM RÉSZÉRE KÉSZÍTETT JELENTÉS MEGTÁRGYALÁSA

Manninger Jenő: Az előterjesztést valamennyi bizottság megtárgyalta és egyhangúlag elfogadásra javasolta. Kérdezi, van-e hozzászóló?

Hozzászólás nem volt.

Kéri, szavazzanak a határozati javaslatról, azaz a jelentés elfogadásáról. Aki egyetért, kéri, igennel szavazzon.

*Megállapítja, hogy a közgyűlés a jelentést 12 igen szavazattal egyhangúlag elfogadta, és az alábbi határozatot hozta:*

**21/2012. (II.7.) KH**

A Zala Megyei Közgyűlés a Nemzeti Fejlesztési Minisztérium részére készített jelentést elfogadja.

Felkéri elnökét az előterjesztés minisztérium részére történő megküldésére.

Határidő: 2012. február 28.

Felelős: Manninger Jenő, a közgyűlés elnöke

1. TÁJÉKOZTATÓ A ZALA MEGYEI ÖNKORMÁNYZAT GAZDÁLKODÁSÁT VIZSGÁLÓ 2011. ÉVI ÁLLAMI SZÁMVEVŐSZÉK ÁLTAL LEFOLYTATOTT ELLENŐrzÉS JAVASLATAI ALAPJÁN KÉSZÍTETT INTÉZKEDÉSI TERV MEGVALÓSÍTÁSÁRÓL

Manninger Jenő: Az előterjesztést a Pénzügyi Bizottság megtárgyalta és egyhangúlag elfogadásra javasolta. Kérdezi, van-e hozzászóló?

Hozzászólás nem volt.

Kéri, szavazzanak a határozati javaslatról, azaz a tájékoztató elfogadásáról. Aki egyetért, kéri, igennel szavazzon.

*Megállapítja, hogy a közgyűlés a tájékoztatót 12 igen szavazattal egyhangúlag elfogadta, és a következő határozatot hozta:*

**22/2012. (II.7.) KH**

A Zala Megyei Közgyűlés a Zala Megyei Önkormányzat gazdálkodási rendszerének 2011. évi ellenőrzéséről készült ÁSZ-jelentésben megfogalmazott javaslatok érvényesítése céljából készült intézkedési terv megvalósításáról szóló tájékoztatót elfogadja.

Határidő: azonnal

Felelős: Manninger Jenő, a közgyűlés elnöke

1. TÁJÉKOZTATÓ A 2011. ÉVI NEMZETKÖZI KAPCSOLATOKRÓL

Manninger Jenő: Az előterjesztést a Térségfejlesztési Bizottság megtárgyalta és elfogadásra javasolta. Kérdezi az előterjesztőt, Fodor Márk bizottsági elnök urat, hogy kívánja-e szóban kiegészíteni az írásban foglaltakat?

Fodor Márk nem kívánta kiegészíteni.

Manninger Jenő: Kérdezi a képviselőket, kíván-e valaki hozzászólni? Megadja a szót Lelkó Tamásnak.

Lelkó Tamás: Tisztelt Elnök Úr! Tisztelt Közgyűlés! A tegnapi bizottsági ülésen is jelezte, hogy ezen napirendi ponttal kapcsolatban kicsit ambivalens érzései vannak. Két dologra szeretne kitérni. Az egyik, hogy nem neki, mint ellenzéki képviselőnek kellene felhívnia a Tisztelt Közgyűlés figyelmét arra, hogy a Fidesz-KDNP kormány legfontosabb célkitűzése a határon túli magyarokkal történő kapcsolatápolás. Tudják, hogy a Zala Megyei Közgyűlésnek is nagyon régi és tartalmas testvérmegyei kapcsolatai vannak, és az előterjesztés épp azzal kezdi, hogy prioritásként kezeli ezeknek a kapcsolatoknak az ápolását 2012-ben is. Véleménye szerint ezzel pont ellentétes az, amit megszavaztak a 2012-es költségvetésben, ahol ahogy ő látta 5 millió forint van betervezve nemzetközi kapcsolatokra, de 3 napirendi ponttal ezelőtt – amit meg kell tanulniuk – a Pannon ETT-re 5 millió forint tagdíj van szánva. Ha ezt az ember kivonja egymásból, akkor a költségvetés ezen során 0 forint marad 2012-es nemzetközi kapcsolatokra. Azt gondolja, hogy ez elég érdekes, főleg úgy, hogy Tisztelt Fodor Márk elnök úrnak 2013. március 1-jén majd beszámolót kell készítenie az ő bizottságukkal együtt, hogyan alakult a 2012-es testvérmegyei kapcsolat. Azt gondolja, ez ellentmondás, azt javasolja, hogy az 5 millió forint mellé legalább 1000 forintot szavazzon a közgyűlés azonnal, és akkor legalább egy levelezőlapot tudnának küldeni a testvérmegyéknek, hogy élnek, virulnak és megvannak. Megköszönte a figyelmet.

Manninger Jenő: Megköszönte a hozzászólást. Hozzátette, hogy akár ezt saját költségén elküldheti képviselő úr. De a lényeg, hogyha megnézi a határozati javaslat 2. pontját, akkor ott a következők szerepelnek: A Pannon EGTC számára: 1,- Ft / állandó Zala megyei lakos, ráadásul városok nélkül, de a városokkal együtt is csak 290 ezren vagyunk sajnos már, városok nélkül pedig ez 200 ezer alatt van, tehát ez 200 ezer forint. A 2833 EUR, még kedvezőtlen árfolyamot számolva is nem haladja meg a 900 ezer forintot, de inkább kevesebb. És van még 50 ezer forint, vagyis ez összesen 1 millió alatt van, azaz maradt 4 millió forint nemzetközi kapcsolatokra. Tény, hogy ez nem sok. Egyébként a korábbi években is nagyságrendileg ekkora összeg volt. Itt az a probléma – és ennyiben igaza van –, hogy valóban meg kell fontolniuk, hogy mire költenek, mert ugye a muravidéki együttműködésre is kell ebből költeniük. Amire pillanatnyilag szeretnének más forrást is igénybe venni, és nem biztos, hogy olyan összeggel, mint korábban, de folytatni szeretnék ezt az együttműködést. Vas megye, Zala megye és Muravidék között volt egy kulturális együttműködés évi min. 3 millió forinttal. Azt gondolja, van rá lehetőség. Ezzel együtt tény az, hogy az Erdélyi és a mai határon túli testvérmegyékkel való kapcsolat egyébként viszonylag szerény összegekből megvalósítható. Olykor egy-egy látogatás néhány tízezer forintból megvalósítható. Véleménye szerint ez valóban szerény összeg. Volt idő, amikor nem így volt, de ma sajnos nincs lehetőség arra, hogy csoportokat utaztassanak, inkább a programok generálására és az együttműködésre van lehetőség. Átadja dr. Pál Attila alelnök úrnak a szót.

dr. Pál Attila: Tisztelt Közgyűlés! Csak szeretné kiegészíteni Elnök úr gondolatait. Részt vett a bizottsági ülésen és gondolta, hogy Lelkó képviselő úr el fogja mondani ezt a gondolatot itt is. Szeretné felhívni a figyelmét arra, hogy közvetlen brüsszeli források állnak rendelkezésre ezen kívánalmak kielégítésére. Az egyik a testvérvárosok polgárainak találkozói esete, ami a megyékre is vonatkozik, amit most február végéig kell beadni, ez 25 ezer EUR-ról szól. És van testvérvárosok hálózatának kiépítésére és ápolására max. 150 ezer EUR. Azt gondolja, az egyik feladatuk az lesz, hogy ezekben a programokban részt vegyenek, és ha megkapták hozzá az anyagi támogatást, akkor tartalommal töltsék meg. Erre szeretné a hangsúlyt helyezni, hogy tartalommal megtöltött testvérvárosi, vagy testvérmegyei kapcsolatokra van szükség. Megköszönte a szót!

Manninger Jenő: Azt gondolja, Lelkó képviselő úr részéről ez egy költői felajánlás volt, nem igazán gondolja komolyan, hogy most szavaztasson a felvetéséről. Kérdezi, visszavonja-e javaslatát?

Visszavonta.

Manninger Jenő: Természetesen hozzájárulnak a képeslapokhoz, de a tartalmát a közgyűlés nevében így ne küldje el. Ráadásul képeslapot már csak Karácsonykor küldenek, mivel már Erdélyben is van internet. Ha nincs más hozzászólás, szavaznak.

Kéri, szavazzanak a határozati javaslatról. Aki egyetért avval, hogy a beszámolót elfogadják, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:*

**23/2012. (II.7.) KH**

A Zala Megyei Közgyűlés elfogadja a 2011. évi nemzetközi kapcsolatokról szóló tájékoztatót. Felkéri a Térségfejlesztési Bizottságot, hogy a 2012. évi nemzetközi kapcsolatokról nyújtson tájékoztatást a közgyűlésnek.

Határidő: 2013. március 1.

Felelős: Fodor Márk, a Térségfejlesztési Bizottság elnöke

1. A ZALA MEGYEI ÖNKORMÁNYZAT ÉS A MEGYEI NEMZETISÉGI ÖNKORMÁNYZATOK KÖZÖTTI MEGÁLLAPODÁS MEGKÖTÉSE

Manninger Jenő: Az előterjesztést a Jogi és Ügyrendi Bizottság, a Nemzetiségi Bizottság, valamint a két megyei nemzetiségi önkormányzat megtárgyalta és egyhangúlag elfogadásra javasolta. A vitát az előterjesztés felett megnyitom. Kérdezi a képviselőcsoportok vezetőit, képviselőket kívánnak-e hozzászólni?

Hozzászólás nem volt.

Kéri, szavazzanak a határozati javaslat 1. pontjáról. Aki egyetért, kéri, igennel szavazzon.

*Megállapítja, hogy a közgyűlés a határozati javaslat 1. pontját 13 igen szavazattal egyhangúlag elfogadta.*

Kéri, szavazzanak a határozati javaslat 2. pontjáról. Aki egyetért, kéri, igennel szavazzon.

*Megállapítja, hogy a közgyűlés a Zala Megyei Roma és Horvát Nemzetiségi Önkormányzatokkal kötendő megállapodásokat az előterjesztés mellékleteinek megfelelő tartalommal 13 igen szavazattal egyhangúlag jóváhagyta, és az alábbi határozatot hozta:*

**24/2012. (II.7.) KH**

A Zala Megyei Önkormányzat

1. hatályon kívül helyezi a 11/2011. (II.8.) KH számú határozatát.
2. megállapodást köt a Zala Megyei Roma és Horvát Nemzetiségi Önkormányzatokkal, amelyet az előterjesztés 1. és 2. számú melléklete szerinti tartalommal jóváhagy.

Felhatalmazza elnökét a megállapodás aláírására.

Határidő: 2012. február 28.

Felelős: Manninger Jenő, a közgyűlés elnöke

1. A KARANTA AUDIT ZRT-VEL KÖTÖTT MEGBÍZÁSI SZERZŐDÉS FELÜLVIZSGÁLATA

Manninger Jenő: Az előterjesztést a Pénzügyi Bizottság megtárgyalta és egyhangúlag elfogadásra javasolta. Kérdezi, van-e hozzászólás?

Manninger Jenő: Megköszönte eddigi munkáját is a céget képviselő Dömötörfy úrnak, számítanak a további együttműködésére. Azonban jelentős feladatváltozás történik ebben az évben, ennek a részleteit a közgyűlés felhatalmazása értelmében kell majd megtárgyalniuk, hiszen mint ahogy láthatta, az önkormányzat költségvetése nagymértékben megváltozik, ugyanakkor a törvény előírja a könyvvizsgálói szerződés meglétét. Ennek értelmében készült az előterjesztés.

Kéri, szavazzanak a határozati javaslatról. Aki egyetért vele, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:*

**25/2012. (II.7.) KH**

A Zala Megyei Közgyűlés felkéri elnökét, hogy folytasson tárgyalást a Zala Megyei Önkormányzat könyvvizsgálatával megbízott KARANTA Könyvszakértő, Adó-, és Racionalizálási Zrt-vel (1033 Budapest, Reviczky u. 2.) a hatályos megbízási szerződés felülvizsgálata és a megbízási díj csökkentése érdekében az alábbiak szerint:

* megbízási díj összege: 2012. évben 250.000,- Ft + Áfa/félév
* a szerződés felmondási ideje: 30 nap.

Felhatalmazza elnökét a tárgyalás eredményeként a szerződés-módosítás aláírására.

Határidő: 2012. március 1.

Felelős: Manninger Jenő, a közgyűlés elnöke

1. A ZALA MEGYEI SPORTSZÖVETSÉGEK EGYESÜLÉSÉVEL KÖTÖTT MEGÁLLAPODÁS FELÜLVIZSGÁLATA

Manninger Jenő: Az előterjesztést a Pénzügyi Bizottság megtárgyalta és egyhangúlag elfogadásra javasolta. A vitát az előterjesztés felett megnyitom. Kérdezem a képviselőcsoportok vezetőit, képviselőket, bizottsági elnököket, kívánnak-e hozzászólni?

Nem volt hozzászólás.

Kéri, szavazzanak a határozati javaslatról. Aki egyetért, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és az alábbi határozatot hozta:*

**26/2012. (II.7.) KH**

A Zala Megyei Közgyűlés felhatalmazza elnökét, hogy folytasson tárgyalást a Zala Megyei Sportszövetségek Egyesülése elnökével - a sportról szóló 2004. évi I. törvényben a megyei önkormányzatoknak címzett egyes sportfeladatok ellátásának átadásáról szóló - 2010. február 25-én kelt feladat-ellátási megállapodás megszüntetése érdekében azzal, hogy a megyei önkormányzat fizetési kötelezettsége 2012. január 1. naptól megszűnjön.

Felhatalmazza elnökét a szükséges jognyilatkozatok megtételére.

Határidő: 2012. március 1.

Felelős: Manninger Jenő, a közgyűlés elnöke

1. A ZALA MEGYEI DIÁKSPORT SZÖVETSÉGGEL KÖTÖTT MEGÁLLAPODÁS FELÜLVIZSGÁLATA

Manninger Jenő: Az előterjesztést a Pénzügyi Bizottság megtárgyalta és egyhangúlag elfogadásra javasolta. A vitát az előterjesztés felett megnyitja. Kérdezi a képviselőcsoportok vezetőit, képviselőket kívánnak-e hozzászólni?

Hozzászólás nem volt.

Kéri, szavazzanak a határozati javaslatról. Aki egyetért, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:*

**27/2012. (II.7.) KH**

A Zala Megyei Közgyűlés felhatalmazza elnökét, hogy folytasson tárgyalást a Zala Megyei Diáksport Szövetség elnökével - a sportról szóló 2004. évi I. törvényben a megyei önkormányzatoknak címzett egyes sportfeladatok ellátásának átadásáról szóló - 2010. február 25-én kelt feladat-ellátási megállapodás megszüntetése érdekében azzal, hogy a megyei önkormányzat fizetési kötelezettsége 2012. január 1. naptól megszűnjön.

Felhatalmazza elnökét a szükséges jognyilatkozatok megtételére.

Határidő: 2012. március 1.

Felelős: Manninger Jenő, a közgyűlés elnöke

1. TÁJÉKOZTATÓ A ZALAVÁRI TÖRTÉNELMI EMLÉKPARK 2012. ÉVI MŰKÖDTETÉSÉRŐL

Manninger Jenő: Az előterjesztést a Pénzügyi Bizottság megtárgyalta és egyhangúlag elfogadásra javasolta. A vitát az előterjesztés felett megnyitja. Kérdezi, van-e kérdés, vélemény, hozzászólás?

Manninger Jenő: Tájékoztatta a közgyűlést – szerepel az előterjesztésben is –, hogy Zalaegerszeg városa 1 millió forinttal támogatja a Zalavári Emlékpark működését, amelyet annak idején is az önkormányzatok összefogásával építettek. Ha nincs hozzászólás, szavazzanak.

Hozzászólás nem volt.

Kéri, szavazzanak a határozati javaslatról, vagyis a tájékoztató elfogadásáról. Aki támogatja, kéri, igennel szavazzon.

*Megállapítja, hogy a közgyűlés a tájékoztatót 13 igen szavazattal egyhangúlag elfogadta, és az alábbi határozatot hozta:*

**28/2012. (II.7.) KH**

A Zala Megyei Közgyűlés a Zalavári Történelmi Emlékpark 2012. évi működtetéséről szóló tájékoztatót elfogadja.

Határidő: azonnal

Felelős: Manninger Jenő, a közgyűlés elnöke

1. ÖSSZEFOGÁS ROSTÁS PÁL HUSZÁR SZOBRÁNAK HELYREÁLLÍTÁSÁÉRT

Manninger Jenő: Köszöntötte Máté László helyettes nagykövet urat, aki eljött erre a napirendi pontra. Az előterjesztést a Térségfejlesztési Bizottság megtárgyalta és egyhangúlag elfogadásra javasolta. Nagykövet-helyettes úr jelezte, szeretné kiegészíteni szóban az előterjesztést, ő is úgy gondolja, aki nem ismeri Rostás Pál huszár történetét a megye részéről, érdemes megismernie, hiszen egy szép történet. Elsősorban azt emelné ki, hogy nem is magyar, hanem szlovén oldalról indult a kezdeményezés, ezért méltó arra, hogy csatlakozzanak hozzá. Átadja a szót Máté Lászlónak.

Máté László: Elnök Úr, Alelnök Urak, Főjegyző Úr, Tisztelt Közgyűlés, Hölgyeim és Uraim! Szeretné megköszönni a lehetőséget, hogy részt vehet a mai közgyűlésen. Ljubljanában, Szlovéniában dolgozó magyar diplomataként azt tudja mondani, hogy a Zala Megyei Közgyűléshez ő tanulni jön. Tanulni jön, mert a Zala Megyei Közgyűlés, illetve Zala megye 20 évvel ezelőtt példát mutatott arról, hogy milyen fontosságot tulajdonít a szomszédos kapcsolatoknak, mennyire szívén viseli Szlovéniával a kapcsolatok ápolását. Egy rövid kitérő erejéig felidézte, hogy a Zala Megyei Közgyűlés delegációja együtt a Vas Megyei Közgyűlés delegációjával történelmi tettet hajtott végre, amikor első hivatalos delegációként a független Szlovéniába ellátogatott, ami megelőzte a hivatalos elismerését a független országnak. Még egyszer megköszönte a lehetőségét, hogy tanulhat tőlük. Néhány szóban elmondta a szobor történetét: ez egy különleges történet. A szobor 1813-ra nyúlik vissza, amikor a napóleoni hadakat üldöző magyar huszárok közül Rostás Pál közhuszár sajnálatos módon annyira megsebesült a mai Szlovénia területén, hogy meghalt. A sebesülésének oka egy összecsapás volt, amikor sebesült bajtársait mentette meg. Hősiességének emléket állítandó 1836-ban az V. Radeczki Huszárezred katonái egy emlékművet emeltek sírhelyén, majd 1845-ben a Radeczki Huszárezred katonái gyűjtésből egy szobrot állítottak. Jól lehet látni, ez az eredeti szobor a mai Budanje területén, Vipava mellett, Triest-től kb. 40 km-re található. 2009-ben keresték meg a nagykövetséget szlovén barátaik az önkormányzattól azzal, hogy van egy magyar huszárnak szobra Szlovéniában. Mindenki értetlenül állt ez előtt, mert nem tudtak róla. A nemzet emlékezetéből Rostás Pál szobra kikopott. Akkor jelezték, hogy a felújítást szeretnék elvégezni, ez akkor 16 ezer EUR volt. Jelezték nekik, megpróbálják, elkezdenek kutakodni, hogyan tudnának hozzájárulni ehhez. Idén nyáron újból jelentkeztek a szlovén barátok, azt mondták, a felújítást ők 2/3-ad részben már elvégezték saját pénzből, saját erőbedobásból, önkéntes munkával, és jelen pillanatban a szobor testének helyreállítása az, ami hátramaradt. Ez volt az a pont, amikor úgy döntöttek, hogy nem engedhetik meg maguknak azt, hogy egy magyar huszár emlékművét kizárólagosan egy szomszédos ország kezdeményezésére állítsák helyre. Össze kell fogni, megpróbálni együttesen részt venni ebben a felújításban. Megkezdték a szobor felújításához szükséges gyűjtést, és a történet elmesélését. Egy dolgot emelt ki. Véleménye szerint magyar diplomataként nagyon privilegizált helyzetben van, amikor Szlovéniában egy ilyen történettel találkozik. Sajnálatos, hogy a szomszédos országokban nem ilyen jellegű történetekkel találkoznak kollégái. Ezt a történetet, ezt a felújítást, azt, hogy a szlovén barátaink erőbedobással, saját erőfeszítésük és saját forrásaik felhasználásával részt vesznek, magukénak tudják ezt a szobrot, azt gondolja, meg kell becsülni, és mint egy kis darab kincsre, úgy kell erre vigyázni. Szerette volna megosztani ezt a történetet, hogy lehetőséget teremtsenek arra, hogy bárki, aki egyetért a szobor felújításának a gondolatával, valamint azzal, hogy egy magyar közhuszárnak újból álljon a szobra Szlovéniában, az hozzá tudjon ehhez a gyűjtéshez járulni. Hangsúlyozza, hogy az összefogáson, az együttes előrelépésen van a hangsúly, amit ők szeretnének elérni. Ehhez nyilvánosságot kérnek, és lehetőség szerinti támogatást is. Megköszönte a lehetőséget.

Manninger Jenő: Megköszönte az ismertetőt, valamint az eddigi tevékenységét nagykövet-helyettes úrnak. Örülnek, hogy részt vehetnek ebben. Kérdezi a képviselőket, van-e kérdés, hozzászólás?

Nem volt hozzászólás.

Kéri, szavazzanak a határozati javaslatról. Aki egyetért, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:*

**29/2012. (II.7.) KH**

A Zala Megyei Közgyűlés nagyra értékeli és a sajtónyilvánosság biztosításával támogatja a szlovéniai Budanje közösségének példaértékű, nemes kezdeményezését a hős magyar huszár, Rostás Pál emlékének tisztelgő szobor helyreállítása érdekében. Ezzel egyidejűleg arra kéri a megye szervezeteit, civil közösségeit, hogy a maguk eszközeivel járuljanak hozzá a szlovén-magyar összefogással megvalósítandó cél eléréséhez.

Határidő: folyamatos

Felelős: Manninger Jenő, a közgyűlés elnöke

1. A 2012. ÉVI ÖSSZESÍTETT KÖZBESZERZÉSI TERV ELFOGADÁSA

Manninger Jenő: Az előterjesztést a Pénzügyi Bizottság megtárgyalta és egyhangúlag elfogadásra javasolta. Kérdezi, van-e kérdés? Esetleg valaki nem tudta átlátni a hosszú előterjesztést?

Nincs kérdés.

Kéri, szavazzanak a határozati javaslatról, azaz a Zala Megyei Önkormányzat 2012. évi közbeszerzési tervének elfogadásáról. Aki egyetért, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és a következő határozatot hozta:*

**30/2012. (II.7.) KH**

A Zala Megyei Közgyűlés

1. elfogadja az alábbi, 2012. évre szóló összesített közbeszerzési tervet

**A Zala Megyei Önkormányzat**

(8900 Zalaegerszeg, Kosztolányi u. 10.

Telefon: 92/500-700 Telefax: 92/500-777)

**2012. évi közbeszerzési terve**

|  |  |  |  |  |  |  |
| --- | --- | --- | --- | --- | --- | --- |
| **A közbeszerzés tárgya és mennyisége** | **CPV kód** | **Irányadó eljárásrend** | **Tervezett eljárási típus** | **Időbeli ütemezés** | | **Sor kerül-e vagy sor került-e az adott közbeszerzéssel összefüggésben előzetes összesített tájékoztató közzétételére?** |
| **az eljárás megindításának, illetve a közbeszerzés** **megvalósításának tervezett időpontja** | **szerződés teljesítésének várható időpontja vagy a szerződés időtartama** |
| **I. Árubeszerzés** | - | - | - | - | - | - |
| **II. Építési beruházás** | - | - | - | - | - | - |
| **III. Szolgáltatás-megrendelés** | - | - | - | - | - | - |
| **IV. Építési koncesszió** | **-** | **-** | **-** | **-** | **-** | **-** |
| **V. Szolgáltatási koncesszió** | **-** | **-** | **-** | **-** | **-** | **-** |

1. felhatalmazza elnökét az év közben szükségessé váló módosítások átvezetésére.

Határidő: a) azonnal

b) folyamatos 2012. december 31-ig

Felelős: Manninger Jenő, a közgyűlés elnöke

1. A 2012. ÉVI BELSŐ ELLENŐRZÉSI TERV MÓDOSÍTÁSA

Manninger Jenő: Az előterjesztést a Pénzügyi Bizottság megtárgyalta, és javasolta az előterjesztés közgyűlés elé terjesztését. Kérdezi az előterjesztőt, dr. Mester László főjegyző urat, kívánja-e szóban kiegészíteni az írásban foglaltakat? Főjegyző úr nem kívánta kiegészíteni.

Manninger Jenő: Kérdezi a képviselőket, van-e kérdés, kiegészítés?

Nem volt.

Kéri, szavazzanak a határozati javaslatról. Aki egyetért, kéri, igennel szavazzon.

*Megállapítja, hogy a közgyűlés a határozati javaslatot 13 igen szavazattal egyhangúlag elfogadta, és az alábbi határozatot hozta:*

**31/2012. (II.7.) KH**

A Zala Megyei Közgyűlés a Zala Megyei Önkormányzat 2012. évi belső ellenőrzési tervének jóváhagyásáról szóló 118/2011.(IX.6.) KH. számú határozatát hatályon kívül helyezi. A Zala Megyei Önkormányzat és Hivatala 2012. évi belső ellenőrzési munkatervét ezen előterjesztés 1. számú melléklete szerint fogadja el.

Határidő: 2012. december 31.

Felelős: dr. Mester László megyei főjegyző

1. A ZALA MEGYEI KÖZGYŰLÉS HIVATALA MÓDOSÍTOTT ÜGYRENDJÉNEK JÓVÁHAGYÁSA

**Manninger Jenő**: Az előterjesztést a Jogi és Ügyrendi Bizottság tárgyalta, mely egyhangúlag egyetértett annak közgyűlés elé terjesztésével azzal, hogy az Ügyrendben a Zala Megyei Cigány Nemzetiségi Önkormányzat elnevezés helyett 2012. január 31-i ülésükön hozott döntésüknek megfelelően Zala Megyei Roma Nemzetiségi Önkormányzat elnevezés szerepeljen. Ezen módosító indítvány befogadásával javaslom, hogy a Tisztelt Közgyűlés a Zala Megyei Közgyűlés szervezetét és működését szabályozó Ügyrendet ezzel a módosítással hagyja jóvá, valamint azzal a pontosítással, hogy az Ügyrendben szereplő alapító okirat 2012. február 3-tól hatályos. A kiküldött anyagban nem szerepelt ugyanis a Hivatal alapító okirata hatályának kezdő időpontja. Mai napon kaptuk meg a MÁK befogadó határozatát, amelynek értelmében a januárban módosított alapító okirat 2012. február 3-tól hatályos. Kérdezi, van-e hozzászólás, észrevétel?

Nem volt.

**Kéri, szavazzanak a határozati javaslatról azzal, hogy a közgyűlés a Hivatal Ügyrendjét a Jogi és Ügyrendi Bizottság módosító indítványának megfelelő, valamint az általam elmondottak szerint pontosított tartalommal hagyja jóvá. Aki ezzel így egyetért, kéri, igennel szavazzon.**

***Megállapítja, hogy a közgyűlés a pontosított tartalmú Ügyrendet 12 igen és tartózkodó szavazattal jóváhagyta, és a következő határozatot hozta:***

**32/2012. (II.7.) KH**

A Zala Megyei Közgyűlés a Zala Megyei Közgyűlés Hivatalának szervezetét és működését szabályozó módosított Ügyrendjét - az előterjesztés melléklete valamint a Jogi és Ügyrendi Bizottság módosító indítványának megfelelő tartalommal és azzal, hogy az Ügyrendben szereplő alapító okirat 2012. február 3-tól hatályos - jóváhagyja.

Felkéri a megyei főjegyzőt a szükséges intézkedések megtételére.

Határidő: folyamatos

Felelős: Manninger Jenő, a közgyűlés elnöke

Dr. Mester László, megyei főjegyző

1. **Interpellációk, kérdések**

**Manninger Jenő:** Az SZMSZ 31. § alapján a képviselő a megyei önkormányzat feladat- és hatáskörébe tartozó minden ügyben magyarázat kérése céljából a közgyűlés elnökéhez, az alelnökökhöz, illetve a főjegyzőhöz és az állandó bizottságok elnökeihez írásban interpellációt intézhet.

## Interpelláció nem érkezett.

**Manninger Jenő:** Kérdezi, van-e valakinek kérdése, észrevétele?

Nem volt.

Manninger Jenő: A napirendi pontot lezárja.

1. **Közérdekű kérdések, bejelentések, javaslatok**

**Manninger Jenő**: Kérdezi, van-e valakinek közérdekű kérdése, bejelentése, javaslata?

Nem volt.

Manninger Jenő: A napirendi pontot lezárja.

**\***

**Manninger Jenő**: Megköszönte a jelenlévőknek, a sajtó munkatársainak is a részvételt. Megköszönte a hivatal munkatársainak, vezetőinek az előterjesztésekben való részvételt. A közgyűlést bezárta. Következő soros ülést 2012. április 27-én tartják, ha ez módosulna, természetesen egyeztetnek, de jelen pillanatban erre lehet számítani. Viszontlátásra!

**Kmf.**

**Manninger Jenő Dr. Mester László**

**a közgyűlés elnöke megyei főjegyző**